text:
APENDISE
1914
—Importante nga Tuig ha Tagna han Biblia
MGA dekada antes pa, iginpasamwak na han mga estudyante han Biblia nga magkakaada importante nga mga hitabo ha 1914. Ano ini nga mga hitabo, ngan ano nga ebidensya an nagtutudlok ha 1914 sugad nga importante gud nga tuig?
Sugad han iginrekord ha Lukas 21:
Kondi, paonan-o ngan kakan-o nagtikang ‘pagtamakan han mga Hentil’ an pagmando han Dios? Nahitabo ini han 607 A.K.P. han an Jerusalem ginsakop han mga Babilonyahanon. Nabakante an “trono ni Jehova,” ngan nautod an katulinan han kahadian nga nagtikang kan David. (2 Hadi 25:1-26) Magpapadayon ba ha waray kataposan ini nga ‘pagtamak’? Diri, kay an tagna ni Esekiel nagsiring mahitungod han kataposan nga hadi han Jerusalem nga hi Sedekia: “Hukasa an mitra, ngan kuhaa an korona. . . . Ini liwat mawawaray na, ngada nga hiya umabot kan kanay katadongan [“legal nga katungod,” NW] amo ini; ngan akon ihahatag ini ha iya.” (Esekiel 21:
San-o mahitatabo iton importante nga hitabo? Ipinakita ni Jesus nga an mga Hentil magmamando ha sulod hin itinanda nga panahon. An asoy ha Daniel kapitulo 4 nagsusumat han yawi ha paghibaro kon mationan-o kahilawig magpapadayon ito nga panahon. Iginsasaysay hito an matagnaon nga inop ni Hadi Nabukodonosor han Babilonya. Hinkit-an niya an usa ka daku nga puno nga kahoy nga ginpulod. An tuód hito diri makakatubo tungod kay ginbutok ito hin puthaw ngan hin tumbaga. Usa nga anghel an nagsiring: “Palabya ha iya an pito nga panahon.”
Ha Biblia, an mga puno nga kahoy ginagamit usahay ha pagrepresentar han pagmando. (Esekiel 17:22-24; 31:2-5) Salit an pagpulod han simboliko nga puno nga kahoy nagrirepresentar kon paonan-o mauutod an pagmando han Dios, nga an kahadian ha Jerusalem amo an Iya mga representante. Kondi, an bisyon nagpahayag nga ini nga ‘pagtamak ha Jerusalem’ temporaryo la
Ipinapakita han Pahayag 12:
An 2,520 ka tuig nagtikang han Oktubre 607 A.K.P., han ginbungkag an Jerusalem han mga Babilonyahanon ngan an hadi ha katulinan ni David ginpabaya ha iya trono. An panahon natapos han Oktubre 1914. Hito nga panahon, natapos an itinanda nga “mga panahon han mga Hentil,” ngan ginpalingkod hi Jesu-Kristo sugad nga langitnon nga Hadi han Dios. *
Sugad la han igintagna ni Jesus, an iya “pagkanhi” o presensya sugad nga langitnon nga Hadi gintitigamnan hin dagku nga mga hitabo ha kalibotan
^ par. 9 Tikang han Oktubre 607 A.K.P. tubtob Oktubre 1 A.K.P., 606 ka tuig. Tungod kay waray sero nga tuig, tikang han Oktubre 1 A.K.P. tubtob Oktubre 1914 K.P., 1,914 ka tuig. Pinaagi han pagdugang hin 606 ka tuig ha 1,914 ka tuig, magkakaada kita 2,520 ka tuig. Para ha impormasyon mahitungod han kabungkagan han Jerusalem han 607 A.K.P., kitaa an artikulo nga “Chronology” ha Insight on the Scriptures, nga iginpublikar han mga Saksi ni Jehova.


c: text/html

text:
Ginagamit Mo ba hin Maaramon an Digital Technology?
Hi Jenni adik ha usa nga video game. “Kada adlaw, nag-uuyag ako hin walo ka oras,” siring niya, “ngan nagin daku gud ito nga problema.”
Ginsarihan ni Dennis nga diri gumamit hin gadyet ngan Internet ha sulod hin pito ka adlaw. Pero 40 ka oras la nga nailob niya ito.
Hira Jenni ngan Dennis diri mga tin-edyer. Hi Jenni 40 anyos ngan may upat nga anak. Hi Dennis 49 anyos.
NAGAMIT ka ba hin digital technology? * Damu an masiring nga oo tungod kay daku an kapulsanan hito. Daku an naibubulig hito ha trabaho, relasyon ha iba, ngan kaliawan.
Kondi pariho kanda Jenni ngan Dennis, damu an bangin adik ha paggamit hin digital technology. Pananglitan, an 20 anyos nga hi Nicole nagsiring: “Makuri man karawaton, pero an akon celfon amo an akon gimaopayi nga barkada. Nadiri ako nga mahibulag ito ha akon. Baga hin malulurong ako kon waray signal, ngan pagkakanuroniyan ginkikita ko ito kon may bag-o nga mga mensahe. Makaarawod gud!”
May pipira nga naaagahan pa ngani ha pagbinantay kon may bag-o nga mensahe ngan update ha ira gadyet. Mahimo hira umabat hin mga withdrawal symptom kon mahibulag hira ha ira gadyet. Iginhuhulagway ini han pipira nga parasaliksik sugad nga pagin adik—ha digital technology man, ha Internet, o ha usa nga partikular nga gadyet, sugad han smartphone. An iba nadiri paggamit han termino nga “pagin adik” ngan mas karuyag nira ihulagway ito sugad nga problema, diri napupugngan nga paggawi, o obsesyon.
Anoman an tawag hito, an diri maaramon nga paggamit han digital technology mahimo magin problema. Ha pipira nga kahimtang, nakakadaot ito ha maopay nga relasyon han pamilya. Pananglitan, usa nga 20 anyos nga babaye an nagsiring: “Diri na maaram hi Tatay han nahitatabo ha akon kinabuhi. Nag-i-e-mail hiya samtang nakikiistorya ha akon ha sala. Diri gud niya mabul-iwan an iya celfon. Bangin hinigugma gad ako ni Tatay pero usahay diri ko ito naaabat.”
“Digital Detox”
Basi mabuligan an mga adik ha teknolohiya, an mga nasud sugad han Tsina, South Korea, United Kingdom, ngan Estados Unidos nagtukod hin mga “digital detox” center, diin an pasyente diri ginpapagamit hin Internet ngan mga gadyet ha sulod hin pipira ka adlaw. Pananglitan, hi Brett nga 28 anyos nagsiring nga inabot hiya ha punto nga nag-uuyag hiya online hin 16 ka oras ha usa ka adlaw. “Ha kada panahon nga nag-uuyag ako, baga ako hin nakadroga,” siring niya. Han nagparehab hi Brett ha usa nga digital detox center, waray na hiya trabaho, waray na paglilimpyo ha iya lawas, ngan waray na kasangkayan. Paonan-o mo malilikyan inin makasurubo nga resulta?
USISAHA AN IMO PAGGAMIT HAN TEKNOLOHIYA. Usisaha an epekto han teknolohiya ha imo kinabuhi. Pakianhi an imo kalugaringon:
Naaaringit ba ako, bangin nasisina pa ngani, kon diri ako nakakag-Internet o nakakagamit han akon gadyet?
Padayon ba ako nga nagamit han Internet o han akon gadyet bisan kon lahos na ito ha akon igin-gahin nga oras para hito?
Napipiraw ba ako tungod ha pagbinantay hin bag-o nga mga mensahe?
Napapabay-an ko na ba an akon pamilya tungod han akon pagginamit han teknolohiya? Mauyon ba an akon pamilya ha akon baton hini nga pakiana?
Kon tungod han imo pagginamit han teknolohiya napapabay-an mo na an “mas importante nga mga butang”—upod na an imo pamilya ngan iba pa nga responsabilidad—yana na an panahon ha pagbag-o. (Filipos 1:10) Paonan-o?
MAHIBARO HA PAGHIMO HIN MAKATADUNGANON NGA MGA LIMITASYON. An bisan ano nga sobra bisan kon maopay ito mahimo makadaot. Salit nagamit ka man hin digital technology para ha trabaho o ha kaliawan, paghimo hin limitasyon ngan sunda ito.
Suhestyon: Pagpabulig ha usa nga kapamilya o ha usa nga sangkay. An Biblia nasiring: “An duha maoroopay kay han usa, . . . kay kon hira mapukan, an usa magbabangon han iya kaupod.”—Eklesiastes 4:9, 10.
Ayaw tuguti nga an pagkaruyag magresulta ha “pagin adik”
Samtang nagigin mas masayon ngan madagmit an pag-access ngan pagpadara hin impormasyon tungod han bag-o nga mga gadyet, sigurado nga magtitikadamu an diri magigin maaramon ha paggamit han teknolohiya. Kondi ayaw tuguti nga an pagkaruyag magresulta ha “pagin adik.” Kon imo ‘gagamiton ha pinakamaopay nga paagi an imo panahon,’ malilikyan mo an sayop nga paggamit han digital technology.—Efeso 5:16.
^ par. 5 Hini nga artikulo, an termino nga “digital technology” nagtutudlok ha elektroniko nga mga gadyet nga nakaka-access o nakakagpadara hin digital nga mga impormasyon upod na an e-mail, tawag ha telepono, text, video, musika, uyag, ngan mga retrato.

robotstxt: allowed

filter: keep


text:
Istorya 34: Bag-o nga Klase hin Pagkaon
MAARAM ka ba kon ano an ginpapamurot hini nga mga tawo? Oo, pariho ito han niebe. Busag, manipis ngan maragumok ito. Kondi diri ito niebe; nakakaon ito.
Mga usa pa la ka bulan tikang nga ginawas ha Ehipto an mga Israelita. Aanhi hira ha kamingawan. Gutiay la an mga tanom nga makakaon dinhi, salit nagreklamo hira: ‘Ginpatay na la unta kami ni Jehova ha Ehipto. Didto, amon nakakaon an ngatanan nga pagkaon nga amon naruruyagan.’
Salit hi Jehova nagsiring: ‘Magpapauran ako hin pagkaon tikang ha langit.’ Ngan ito an iya ginbuhat. Kinabuwasan, han nakita han mga Israelita an busag nga pariho han niebe, nagpakiana hira ha usa kag usa: ‘Ano ito?’
Hi Moises nagsiring: ‘Ito an pagkaon nga iginhatag ni Jehova ha iyo.’ Gintawag ito han mga tawo nga MANNA. An rasa hito pariho han manipis nga keyk nga may dugos.
‘Purota an maaakos la niyo kaunon,’ siring ni Moises. Salit kada aga, ito an ira ginbubuhat. Katapos, kon nasirak na, natutunaw an manna nga nahibilin ha tuna.
Hi Moises nagsiring liwat: ‘Waray magsasalin hin manna para ha sunod nga adlaw.’ Kondi waray mamati an iba. Maaram ka ba kon ano an nahitabo? Kinabuwasan, uluron ngan mabaho na an manna nga ira iginsalin!
Kondi, may-ada usa nga adlaw han semana nga ginsugo hira ni Jehova nga mamurot hin manna nga doble an kadamu. Ito an ikaunom ka adlaw. Ngan siring ni Jehova nga maghimos hito para ha sunod nga adlaw, tungod kay waray mahuhulog nga manna ha ikapito ka adlaw. Kon naghihimos hira para ha ikapito ka adlaw, diri ito gin-uulod ngan diri nagbabaho! Usa na liwat ito nga milagro!
Ha ngatanan nga katuigan nga an mga Israelita nakada ha kamingawan, ginpakaon hira ni Jehova hin manna.
Eksodo 16:1-36; Numeros 11:7-9; Josue 5:10-12.
Mga pakiana
- Ha retrato, ano an ginpapamurot han mga tawo, ngan ano an tawag hito?
- Ano an instruksyon ni Moises ha mga tawo mahitungod ha pagpurot han manna?
- Ano an iginpapabuhat ni Jehova ha mga tawo ha ikaunom ka adlaw, ngan kay ano?
- Ano nga milagro an ginbubuhat ni Jehova kon nagsasalin hin manna para ha ikapito ka adlaw?
- Mationan-o kaiha ginpakaon ni Jehova hin manna an mga tawo?
Dugang nga mga pakiana
- Basaha an Eksodo 16:1-36 ngan Numeros 11:7-9.
Ano an ipinapakita han Eksodo 16:8 mahitungod han panginahanglan nga tahuron naton adton mga ginpili nga magdudumara ha Kristiano nga kongregasyon? (Heb. 13:17)
Ha kamingawan, paonan-o ginpapahinumdom kada adlaw an mga Israelita han ira pagdepende kan Jehova? (Eks. 16:14-16, 35; Deut. 8:2, 3)
Ano nga simboliko nga kahulogan han manna an iginhatag ni Jesus, ngan paonan-o kita nagpapahimulos hini nga “tinapay nga tikang ha langit”? (Juan 6:31-35, 40)
- Basaha an Josue 5:10-12.
Pira ka tuig nga kinaon an mga Israelita hin manna, ngan paonan-o hira nasarihan hini, ngan ano an mahibabaroan naton hini nga asoy? (Eks. 16:35; Num. 11:4-6; 1 Kor. 10:10, 11)


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Juan 14:1-31
14 “Ayaw pabay-i nga masubo an iyo kasingkasing. Magpakita kamo hin pagtoo ha Dios, ngan magpakita liwat kamo hin pagtoo ha akon.2 Ha balay han akon Amay damu an urukyan. Kon diri ini totoo, diri ko unta kamo susumatan. Ha pagkamatuod, tikadto ako ha pag-andam hin lugar para ha iyo.3 Kon kumadto ako ngan mag-andam hin lugar para ha iyo, mabalik ako ngan ig-uupod ko kamo ha akon balay basi kon hain ako, aadto liwat kamo.4 Ngan ha akon kakadtoan maaram kamo han dalan.”5 Nagsiring hi Tomas: “Ginoo, diri kami maaram kon makain ka. Paonan-o namon mahibabaroan an dalan?”6 Binaton hi Jesus: “Ako an dalan ngan an kamatuoran ngan an kinabuhi. Waray nakakakadto ha Amay kon diri pinaagi ha akon.7 Kon kilala niyo ako, kilala liwat unta niyo an akon Amay. Tikang yana makikilala niyo hiya. Ha pagkamatuod, nakita na niyo hiya.”8 Nagsiring hi Felipe: “Ginoo, ipakita ha amon an Amay, ngan kontento na kami hito.”9 Binaton hi Jesus: “Maiha na nga kaupod niyo ako, pero diri mo pa ako kilala, Felipe? An nakakita ha akon nakakita liwat ha Amay. Kay ano nga nasiring ka, ‘Ipakita ha amon an Amay’?10 Diri ka ba natoo nga kahiusa ako han Amay ngan an Amay kahiusa ko? An akon ginsisiring ha iyo diri akon kalugaringon nga mga ideya; pero an Amay nga pirme kahiusa ko nagbubuhat han iya buruhaton.11 Tumoo kamo ha akon nga kahiusa ako han Amay ngan an Amay kahiusa ko. Kon diri, too kamo tungod han akon mga ginbuhat.12 Ha pagkamatuod susumatan ko kamo, An nagpapakita hin pagtoo ha akon magbubuhat liwat han akon mga ginbubuhat, ngan labaw pa hini an iya bubuhaton, kay tikadto na ako ha Amay.13 Ngan bisan ano nga aroon niyo ha akon ngaran, ihahatag ko ito, basi himayaon an Amay pinaagi han Anak.14 Kon mangaro kamo hin bisan ano ha akon ngaran, ihahatag ko ito.15 “Kon nahigugma kamo ha akon, tutumanon niyo an akon mga sugo.16 Maghahangyo ako ha Amay ngan tatagan niya kamo hin iba nga parabulig nga makakaupod niyo ha kadayonan,17 an espiritu han kamatuoran, nga diri nakakarawat han kalibotan kay diri ito nakikita o hinbabaroan han kalibotan. Maaram kamo hito, kay nagpapabilin ito ha iyo ngan aada ha iyo.18 Diri ko kamo babayaan nga masurub-on. Makanhi gud ako ha iyo.19 Halipot na la nga panahon ngan diri na ako makikita han kalibotan, pero makikita niyo ako kay magpapadayon ako nga buhi ngan mabubuhi liwat kamo.20 Hito nga panahon hibabaroan niyo nga kahiusa ako han Amay ngan kahiusa ko kamo ngan kahiusa ako niyo.21 An nakarawat han akon mga sugo ngan nagtutuman hito, nahigugma ha akon. An nahigugma ha akon hihigugmaon liwat han akon Amay, ngan akon hiya hihigugmaon ngan ipapakilala ko ha iya an akon kalugaringon.”22 Hi Judas, diri an Iscariote, nagpakiana: “Ginoo, kay ano nga karuyag mo ipakilala ha amon an imo kalugaringon pero diri ha kalibotan?”23 Binaton hi Jesus: “An bisan hin-o nga nahigugma ha akon magtutuman han akon pulong, ngan hihigugmaon hiya han akon Amay, ngan makadto kami ha iya ngan makakaupod namon hiya.24 An diri nahigugma ha akon diri nagtutuman han akon mga pulong; pero an pulong nga iyo hinbabatian diri akon, kondi kanan Amay nga nagsugo ha akon.25 “Iginsusumat ko ini ha iyo samtang kaupod pa ako niyo.26 Pero an parabulig, an baraan nga espiritu, nga ipapadara han Amay ha akon ngaran, ito an magtututdo ha iyo han ngatanan nga butang ngan magpapahinumdom ha iyo han ngatanan nga akon iginsumat ha iyo.27 Igbibilin ko ha iyo an kamurayawan nga iginhatag ko ha iyo. An kamurayawan nga iginhahatag ko ha iyo diri pariho han iginhahatag ha iyo han kalibotan. Ayaw pabay-i nga masubo o mahadlok an iyo kasingkasing.28 Hinbatian niyo nga nagsiring ako ha iyo, Mabaya ako ngan mabalik ha iyo. Kon hinigugma niyo ako, malilipay kamo nga makadto ako ha Amay, kay an Amay mas gamhanan kay ha akon.29 Iginsusumat ko ito ha iyo yana antes ito mahitabo basi tumoo kamo kon mahitabo na ito.30 Diri na ako magyayakan hin damu ha iyo, kay tiabot an magmarando han kalibotan. Diri niya ako madadaog,31 pero basi mahibaro an kalibotan nga hinigugma ko an Amay, ginbubuhat ko an iginsugo ha akon han Amay. Buhát kamo, pagkalakat na kita.


text:
An Wikipedia usa nga
libre ug gawasnon nga
An
Para han mga hirusgutan hin bulig, mga paki-ana ngan impormasyon mahitungod hin pagkontak, kitaa iton Help:Contents.
An Wikipedia gintukod dida han
Ngatanan nga sinurat ha Wikipedia, ug kaurugan hit mga ladawan o image ngan iba pa nga sulod, nalalakip han
GNU Free Documentation License (GFDL) o GNU nga Lisensya han Gawasnon nga Dokumentasyon. An mga gin-amot napabilin nga gintatag-iyahan han mga naghimo hini, samtang it lisensya nga GFDL nasiguro nga it sulod mapabilin nga gawasnon nga maihatag ug mahimoan hin mga kopya (kitaa iton


text:
Buhat
1 Ha siyahan nga surat ko ha imo, Teofilo, iginsaysay ko an ngatanan nga ginbuhat ngan igintutdo ni Jesus, 2 tubtob ha adlaw nga gindara hiya ha langit, katapos niya maghatag hin mga instruksyon pinaagi han baraan nga espiritu ha mga apostol nga iya ginpili. 3 Katapos niya mag-antos, damu ka beses nga nagpakita hiya ha ira sugad nga masasarigan nga ebidensya nga buhi hiya. Nakita nira hiya ha sulod hin 40 ka adlaw ngan iginsaysay niya ha ira an mahitungod han Ginhadian han Dios. 4 Ngan han nakigkita hiya ha ira, iya gintugon hira: “Ayaw kamo pagbaya ha Jerusalem, lugod padayon nga maghulat kamo ha iginsaad han Amay nga hinbatian niyo ha akon; 5 kay hi Juan nagbawtismo ha tubig, pero diri mag-iiha katapos hini, babawtismohan kamo pinaagi han baraan nga espiritu.”
6 Han nagkatirok hira, nagpakiana hira ha iya: “Ginoo, igpapahiuli mo ba an Ginhadian ha Israel hini nga panahon?” 7 Binaton hiya: “Diri niyo kinahanglan hibaroan an mga panahon o itinanda nga mga adlaw, kay an Amay la an may awtoridad ha pagdesisyon; 8 kondi makarawat kamo hin gahum kon an baraan nga espiritu umabot na ha iyo, ngan magigin mga saksi ko kamo ha Jerusalem, ha bug-os nga Judea ngan Samaria, ngan tubtob ha pinakahirayo nga lugar ha tuna.” 9 Katapos niya igyakan ini, gindara hiya tipaigbaw samtang nagkikinita hira, ngan gintabonan hiya hin dampog ngan waray na nira hiya makita. 10 Samtang ginkikinita nira hiya nga nagtitipaigbaw ngadto ha langit, tigda la nga may tinindog ha sapit nira nga duha nga lalaki nga busag an bado 11 ngan nagsiring ha ira: “Mga taga-Galilea, kay ano nga nagkikinita kamo ha langit? Hi Jesus nga gindara ngadto ha langit makanhi ha paagi nga pariho han nakita niyo nga pagkadto niya ha langit.”
12 Katapos, binalik hira ha Jerusalem tikang ha Bukid han mga Olibo, nga puydi baktason* ha adlaw han Sabbath* tikang ha Jerusalem. 13 Salit pag-abot nira Pedro, Juan, Santiago, Andres, Felipe, Tomas, Bartolome, Mateo, Santiago nga anak ni Alfeo, Simon nga usa nga aktibo,* ngan Judas nga anak ni Santiago, sinaka hira ha ira inuukyan nga kwarto ha igbaw. 14 Hira ngatanan urosa nga nag-inampo, upod an pipira nga kababayin-an ngan hi Maria nga nanay ni Jesus ngan an Iya kabugtoan.
15 Hito nga panahon, tinindog hi Pedro ha butnga han kabugtoan ngan nagsiring (mga 120 hira ka tawo nga nakadto): 16 “Mga kabugtoan, kinahanglan matuman an kasuratan nga igintagna han baraan nga espiritu pinaagi kan David mahitungod kan Judas nga naggiya han mga nag-aresto kan Jesus, 17 kay usa hiya ha amon ngan kaupod namon hiya ha sagrado nga buruhaton. 18 (Ini nga tawo pinalit hin tuna tikang ha suhol han iya pagkadiri-matadong, ngan han kahulog niya nga una an ulo, naburit an iya tiyan ngan nahigawas an ngatanan nga tinai niya. 19 Hinbaroan ini han ngatanan nga taga-Jerusalem, salit ito nga tuna gintawag nga Akeldama ha ira linggwahe, nga nangangahulogan, Tuna han Dugo.) 20 Kay iginsurat ha libro han Mga Salmos, ‘An iya inuukyan nga lugar magigin binayaan, ngan waray na maukoy didto,’ ngan ‘An iya pribilehiyo sugad nga paramangno mahingangadto ha iba.’ 21 Salit kinahanglan saliwnan hiya hin usa han kalalakin-an nga nakig-upod ha amon ha bug-os nga panahon nga kaupod namon an Ginoo nga hi Jesus, 22 tikang han ginbawtismohan hiya ni Juan tubtob ha adlaw nga gindara hiya ha igbaw tikang ha amon, ngan kinahanglan usa liwat hiya han nakakita han Iya kabanhaw.”
23 Salit nagrekomenda hira hin duha, hi Jose nga gintatawag nga Barsabas nga kilala liwat nga Justo, ngan hi Matias. 24 Katapos nag-ampo hira: “O Jehova, ikaw nga maaram han aada ha kasingkasing han ngatanan, alayon ipakita kon hin-o hini nga duha an imo pipilion 25 nga masaliwan hini nga sagrado nga buruhaton ngan pagkaapostol nga ginbayaan ni Judas nga nagbuhat han iya karuyag.” 26 Salit nagripa* hira, ngan hi Matias an napili, ngan igindugang hiya ha 11 nga apostol.


text:
Tokyo
An Tokyo (Pinulongan Hapon: [toːkjoː] ( pamati-a), Ininglis /ˈtoʊki.oʊ/), opisyal nga ngaran Tokyo Metropolis,[1] amo an kapital han Hapon ngan usa han iya 47 ka mga prefektura.[2] An Greater Tokyo Area an may gidadamoi nga tawo nga lugar metropolitano han kalibutan.[3] Dinhi nalingkod an Emperador han Hapon ngan an pamunuan Hapon. Sakop ini han rehiyon Kantō ha salatan-sinirangan nga bahin han panguna nga isla Honshu ngan ginlalakipan an Kapuropod-an Izu ngan Kapuropod-an Ogasawara.[4] Anay gintawag nga Edo, nagin de facto nga lingkuran han gobyerno tikang han tuig 1603 han hi Shogun Tokugawa Ieyasu in ginhimo ini nga syudad iya ulobuhatan. Nagin opisyal nga kapital katima la hi Emperador Meiji binalhin an iya lingkuran pakadto hini nga syudad tikang an daan nga kapital nga Kyoto han tuig 1868; ngan ini nga panahon an Edo in gin-utro pagngarana nga Tokyo. An Tokyo Metropolis in natukod han tuig 1943 tikang ha pagtampo han anay Prefektura Tokyo (東京府 Tōkyō-fu) ngan an syudad han Tokyo (東京市 Tōkyō-shi).
An Tokyo bisan agsob tinutodlok komo usa ka syudad, in opisyal nga kilala ngan pinamumunuan komo usa ka "prefektura metropolitana", nga naiiba ngan gintampo an mga elemento han usa ka syudad ngan usa ka prefektura, usa ka gahom nga para gud la ha Tokyo. An pamunuan metropolitano han Tokyo in nagdudumara hin 23 ka mga Pinaurog nga Ward han Tokyo (tagsa tagsa nga pinamumunuan komo usa ka indibiduwal nga syudad), nga sakop han lugar han anay syudad han Tokyo san-o ini igintampo ngan nagin prefektura metropolitana han 1943. An pamunuan metropolitano in nagdudumara liwat han 38 ka mga munisipyo ha katundan nga dapit han prefektura ngan han duduha nga kapurupod-an. May-ada 9 ka milyon katawo an mga pinaurog nga ward, ngan may-ada populasyon nga lapos hin 13 milyones an prefektura. An prefektura in lakip han kanan kalibutan may gidadamoi katawo nga lugar metropolitano nga may-ada 37.8 milyones katawo ngan ini an kanan kalibutan gidadakoi nga ekonomiya agglomerasyon urbano. Liman-an kat usa (51) han kanan Fortune Global 500 nga mga kompanya in nakabase dinhi, an pinakahitaas han bisan diin nga syudad han kalibutan.[5] An Tokyo in ikatulo han International Financial Centres Development IndexEdit. Ini nga syudad amo liwat an panimalay han pipira ka mga telebisyon network sugad han Fuji TV, Tokyo MX, TV Tokyo, TV Asahi, Nippon Television, NHK ngan an Tokyo Broadcasting System.
An Tokyo in nangunguna han Global Economic Power Index ngan ika-upat ha Global Cities Index. Ini nga syudad senisiring nga usa ka alpha+ world city – ha lista han kanan Globalization and World Cities Research Network 2008 nga imbentaryo[6] - ngan han tuig 2014, an Tokyo in numero uno han "Best overall experience" nga kategorya han kanan TripAdvisor World City Survey (an syudad nangunguna liwat ha masunod nga mga kategorya: "pagigin mabulignon han mga mulupyo", "kinabuhi ha gab-i", "shopping", "lokal nga panakayan panpubliko" ngan "kalimpyohan han kakalsadahan").[7] Han tuig 2015, an Tokyo an nakatala ha ika-11 han pinakamahal nga syudad para han mga nangungukoy nga dayu, sumala han Mercer consulting firm,[8] ngan ika-11 liwat han kanan kalibutan pinakamahal it papliton nga syudad, sumala han kanan Economist Intelligence Unit cost-of-living survey.[9] Han tuig 2015, an Tokyo in ginngaranan nga Most Liveable City han kalibutan han magasin nga Monocle.[10] Ginpasidunggan liwat han Michelin Guide an Tokyo hin pinakadamo nga bituon Michelin ha bisan diin nga syudad han kalibutan.[11][12] An Tokyo nangunguna ha kalibutan ha Safe Cities Index.[13] Ikatulo nga pinakamaupay nga syudad ha kalibutan para han mag-aaram ha Unibersidad an Tokyo han 2016 nga edisyon han QS Best Student Cities.[14] An Tokyo nagdumara han 1964 Olimpiko han Katsirak, an 1979 G-7 summit, an 1986 G-7 summit, an 1993 G-7 summit, ngan magdudumara han 2020 Olimpiko han Katsirak ngan 2020 Paralympiko han Katsirak.
Sulod
- 1 Etimolohiya
- 2 Heyograpiya
- 3 Kaayusan han Syudad
- 4 Kalibungan
- 5 Demograpiko
- 6 Ekonomiya
- 7 Panakayan
- 8 Pag-aram
- 9 Kultura
- 10 Mga Paugnat-hit-kusog
- 11 Ha popular nga kultura
- 12 Pakigsumpayan ha langyaw
- 13 Pinanbasaran
- 14 Bibliograpiya
- 15 Padugang nga barasahon
- 16 Mga sumpay ha gawas
Etimolohiya[igliwat | igliwat an pinagtikangan]
An Tokyo orihinal nga kilala ha ngaran nga Edo (江戸), nga it' kasirigngon "estuaryo".[15] Inin nga ngaran in ginbalyo ngadto ha Tokyo (東京 Tōkyō; 東 tō "sinirangan", ngan 京 kyō "ulohan") han nagin ulohan han imperyo ha pag-abot ni Emperador Meiji han tuig 1868,[16] nga nasunod an kahigaraan han mga Sinirangan Asyano nga nasod ha pagdugang hin pulong nga ulohan (京) ha ngaran han ulohan nga syudad.[15] Han uruunhan nga panahon Meiji, an syudad liwat in gintawag nga "Tōkei", usa ka alternatibo nga kaluwas han kapareho nga Tsino nga mga agi nga nagrerepresentar han "Tokyo", nga naghihimo hini nga kanji homograph. An iba nga nabibilin nga opisyal nga pinulongan Ingles nga dokumento hin nagamit hit pagbaybay nga "Tokei".[17] Pero, ini nga kaluwas in diri na gingagamit yana.[18]
An ngaran nga Tokyo in syahan ginmawas han 1883 ha libro nga Kondō Hisaku (Sekreto nga Plano han Commingling), nga sinurat ni Satō Nobuhiro. Han hi Ōkubo Toshimichi in nagproposar nga ngaranan utro ini nga lugar ha gobyerno han panahon han Restorasyon Meiji, sumala kan Oda Kanshi (織田完之), nakuha ini niya nga ideya tikang hiton nga libro.
Heyograpiya[igliwat | igliwat an pinagtikangan]
Kaayusan han Syudad[igliwat | igliwat an pinagtikangan]
Kalibungan[igliwat | igliwat an pinagtikangan]
Demograpiko[igliwat | igliwat an pinagtikangan]
Ekonomiya[igliwat | igliwat an pinagtikangan]
Panakayan[igliwat | igliwat an pinagtikangan]
Pag-aram[igliwat | igliwat an pinagtikangan]
Dida ha Tokyo in may-ada damo nga mga unibersidad, mga junior college, ngan mga vocational school. Kadam-an han kanan Hapon pinakaprestihiyoso nga mga unibersidad in aada ha Tokyo, upod an University of Tokyo, Hitotsubashi University, Tokyo Institute of Technology, Waseda University, ngan Keio University.[19] An pipira ha gidadakoi nga mga nasodnon nga unibersidad ha in masunod:
- Hitotsubashi University
- National Graduate Institute for Policy Studies
- Ochanomizu University
- Tokyo Gakugei University
- Tokyo Institute of Technology
- Tokyo Medical and Dental University
- Tokyo University of Agriculture and Technology
- Tokyo University of Foreign Studies
- Tokyo University of Marine Science and Technology
- Tokyo University of the Arts
- University of Electro-Communications
- University of Tokyo
May-ada la usa nga diri-nasudnon nga unibersidad panpubliko: an Tokyo Metropolitan University.
May-ada liwat pipira nga mga unibersidad nga kilala nga nagkaklase ha pinulongan Ingles ngan para han pagtutdo hin pinulongan Hapon. Lakip ini an:
- Globis University Graduate School of Management
- International Christian University
- Sophia University
- Waseda University
An Tokyo amo liwat an ulobuhatan han United Nations University.
An mga panpubliko nga mga kindergarten, elementarya nga eskoylahan (mga tuig 1-6), Primera nga eskoylahan (7-9) in gindudumara han mga lokal nga ward o buhatan han munisipyo. An mga panpubliko nga segundarya nga eskoylahan in gindudumara han Tokyo Metropolitan Government Board of Education ngan tinatawag nga "Metropolitan High Schools". Mayda liwat ha Tokyo hin damo nga mga eskoylahan nga pribado tikang kindergarten ngadto ha high school.
Kultura[igliwat | igliwat an pinagtikangan]
Mga Paugnat-hit-kusog[igliwat | igliwat an pinagtikangan]
Ha popular nga kultura[igliwat | igliwat an pinagtikangan]
Tungod nga ini in may-ada gidadakoi nga sentro han populasyon ha Hapon ngan aanhi liwat an kanan nasod gidadakoi nga mga broadcaster ngan studio, an Tokyo agsob ginbubuhat nga lugar para han damo nga mga Hapones nga salida, pasalida han telebisyo, serye hin animasyon (anime), mga web comic, ngan libro nga komix (manga). Han kaiju (monster movie) genre, an mga kiritaon han Tokyo in permi naruruba han mga dumagko sugad han Godzilla ngan Gamera.
An iba liwat nga mga Hollywood director in ginhimo an Tokyo nga pinagbuhatan para han pasalida ha Hapon. An iba nga bantog nga kahuman ha gera nga mga pananglitan in Tokyo Joe, My Geisha, Tokyo Story ngan James Bond nga pelikula You Only Live Twice; an mga bantog liwat ha pagkayana nga pananglitan in upod an Kill Bill, The Fast and the Furious: Tokyo Drift, Lost in Translation, Babel, ngan Inception.
Hi Haruki Murakami, usa ka Hapon nga manunurat, in nakabase an iba niya nga mga nobela ha Tokyo (lakip dinhi an Norwegian Wood (novel)), ngan kan David Mitchell syahan nga duha nga mga nobela number9dream ngan Ghostwritten in nagpapakita hinin nga syudad. An kontemporaryo nga Briton nga pintor nga hi Carl Randall in nag-ukoy hin 10 ka tuig ha Tokyo komo usa ka artista, naghihimo hin mga buhat nga nagpapakita an mga syudad nga naghuhuruot ngan mga espasyo panpubliko.[20][21][22][23][24]
Pakigsumpayan ha langyaw[igliwat | igliwat an pinagtikangan]
An Tokyo usa ha nagtukod nga membro han Asian Network of Major Cities 21 ngan membro liwat han Council of Local Authorities for International Relations. An Tokyo in nagtukod nga membro liwat han C40 Cities Climate Leadership Group.
Mga bugto nga syudad, mga bugto nga estado, ngan mga saragbot hit pakipagsangkay[igliwat | igliwat an pinagtikangan]
Han 2016, an Tokyo in may-ada mga saragbot pagkakaruha o pakipagsangkay ha masunod nga napulo kag-duha ka mga syudad ngan estado: [25]
- New York City, Estados Unidos (tikang hadin Pebrero 1960)
- Beijing, Tsina (tikang hadin Marso 1979)
- Paris, Fransya ("Saragbot hit pakipagsangkay ngan pagburubligay", tikang hadin Hulyo 1982)[26]
- New South Wales, Australia (tikang hadin Mayo 1984)
- Seoul, South Korea (tikang hadin Septyembre 1988)
- Jakarta, Indonesia (tikang hadin Oktubre 1989)
- Estado han São Paulo, Brazil (tikang hadin Hunyo 1990)
- Cairo, Ehipto (tikang hadin Oktobre 1990)
- Moscow, Russia (tikang hadin Hulyo 1991)
- Berlin, Germany (tikang hadin Mayo 1994)
- Rome, Italya ("Saragbot hit pakipagsangkay ngan pagburubligay", tikang hadin Hulyo 1996)
- London, United Kingdom (tikang hadin Oktobre 2015)
Pinanbasaran[igliwat | igliwat an pinagtikangan]
- ↑ "Geography of Tokyo". Tokyo Metropolitan Government.
- ↑ "Japan's Local Government System". Tokyo Metropolitan Government. Retrieved August 5, 2013.
- ↑ "World Urbanization Prospects: The 2014 Revision Population Database". United Nations. Retrieved August 10, 2014.
- ↑ Nussbaum, Louis-Frédéric. (2005). "Tōkyō" in Japan Encyclopedia, pp. 981–982, p. 981, ha Google Books; "Kantō" in p. 479, p. 479, ha Google Books
- ↑ Fortune. "Global Fortune 500 by countries: Japan". CNN. http://money.cnn.com/magazines/fortune/global500/2011/countries/Japan.html. Ginkúhà dida han July 22, 2011.
- ↑ "GaWC – The World According to GaWC 2008". Lboro.ac.uk. April 13, 2010. Retrieved October 29, 2010.
- ↑ "Tokyo Tops Among Global Travelers, According To TripAdvisor World City Survey". TripAdvisor. TripAdvisor LLC. May 20, 2014. Retrieved September 1, 2014.
- ↑ "2015 Cost of Living Rankings". Mercer. Mercer LLC. June 17, 2015. Retrieved October 17, 2015.
- ↑ "Uptown top ranking". The Economist. June 17, 2015. Retrieved October 17, 2015.
- ↑ "The Monocle Quality of Life Survey 2015 – Film".
- ↑ (Pinulongan Hapon) "「ミシュランガイド東京・横浜・鎌倉2011」を発行 三つ星が14軒,二つ星が54軒,一つ星が198軒に", Michelin Japan, November 24, 2010.
- ↑ "Tokyo is Michelin's biggest star". The Times. November 20, 2007.
- ↑ "Safe Cities Index 2015 Infographic – NEC: Safe Cities". January 7, 2015.
- ↑ "QS Best Student Cities 2016". Top Universities.
- ↑ 15.0 15.1 Room, Adrian. Placenames of the World. McFarland & Company (1996), p360. ISBN 0-7864-1814-1.
- ↑ US Department of State. (1906). A digest of international law as in diplomatic discussions, treaties and other international agreements (John Bassett Moore, ed.), Volume 5, page 759; excerpt, "The Mikado, on assuming the exercise of power at Yedo, changed the name of the city to Tokio".
- ↑ Fiévé, Nicolas & Paul Waley (2003). Japanese Capitals in Historical Perspective: Place, Power and Memory in Kyoto, Edo and Tokyo. p. 253.
- ↑ "明治東京異聞~トウケイかトウキョウか~東京の読み方" Tokyo Metropolitan Archives (2004). Retrieved on September 13, 2008. (Pinulongan Hapon)
- ↑ "The Times Higher Education – QS World University Rankings 2008". QS Quacquarelli Symonds Limited. Archived from the original on December 2, 2008. Retrieved November 11, 2008.
- ↑ BBC World Service: World Update. 'Carl Randall – Painting the faces in Japan's crowded cities'., BBC World Service, 2016, http://www.bbc.co.uk/programmes/p03mt7rn
- ↑ BBC News. 'Painting the faces in Japan's crowded cities'., BBC News – Arts & Entertainment, 2016, http://www.bbc.co.uk/news/entertainment-arts-35841387
- ↑ 'Tokyo Portraits by Carl Randall'., The Daiwa Anglo Japanese Foundation, London, 2014, http://www.dajf.org.uk/exhibitions/tokyo-portraits-by-carl-randall-2
- ↑ 'The BP Portrait Awards 2013'., The National Portrait Gallery, London, 2012, http://www.npg.org.uk/whatson/exhibitions/bp-portrait-award-2013/the-exhibition/exhibitors/bp-2013-exhibitor-6.php
- ↑ 'Japan Portraits'., Carl Randall – artist website, 2016, http://www.carlrandall.com/japan-portraits
- ↑ "Sister Cities (States) of Tokyo – Tokyo Metropolitan Government". Retrieved May 30, 2016.
- ↑ "Friendship and cooperation agreements". Paris: Marie de Paris. Archived from the original on 2016-04-03. Retrieved 2016-09-10.[dead link]
Bibliograpiya[igliwat | igliwat an pinagtikangan]
- Fiévé, Nicolas and Paul Waley. (2003). Japanese Capitals in Historical Perspective: Place, Power and Memory in Kyoto, Edo and Tokyo. London: RoutledgeCurzon. 10-ISBN 070071409X/13-ISBN 9780700714094; OCLC 51527561
- McClain, James, John M Merriman and Kaoru Ugawa. (1994). Edo and Paris: Urban Life and the State in the Early Modern Era. Ithaca: Cornell University Press. 10-ISBN 0801429870/13-ISBN 9780801429873; OCLC 30157716
- Nussbaum, Louis-Frédéric and Käthe Roth. (2005). Japan encyclopedia. Cambridge: Harvard University Press. 10-ISBN 0-674-01753-6; 13-ISBN 978-0-674-01753-5; OCLC 58053128
- Sorensen, Andre. (2002). The Making of Urban Japan: Cities and Planning from Edo to the Twenty First Century. London: RoutledgeCurzon. 10-ISBN 0415226511/13-ISBN 9780415226516; OCLC 48517502
Padugang nga barasahon[igliwat | igliwat an pinagtikangan]
Mga pagtugway[igliwat | igliwat an pinagtikangan]
- Bender, Andrew, and Timothy N. Hornyak. Tokyo (City Travel Guide) (2010)
- Mansfield, Stephen. Dk Eyewitness Top 10 Travel Guide: Tokyo (2013)
- Waley, Paul. Tokyo Now and Then: An Explorer's Guide. (1984). 592 pp
- Yanagihara, Wendy. Lonely Planet Tokyo Encounter (2012)
Kontemporaryo[igliwat | igliwat an pinagtikangan]
- Allinson, Gary D. Suburban Tokyo: A Comparative Study in Politics and Social Change. (1979). 258 pp.
- Bestor, Theodore. Neighbourhood Tokyo (1989). online edition
- Bestor, Theodore. Tsukiji: The Fish Market at the Centre of the World. (2004) online edition
- Fowler, Edward. San'ya Blues: Labouring Life in Contemporary Tokyo. ( 1996) ISBN 0-8014-8570-3.
- Friedman, Mildred, ed. Tokyo, Form and Spirit. (1986). 256 pp.
- Jinnai, Hidenobu. Tokyo: A Spatial Anthropology. (1995). 236 pp.
- Reynolds, Jonathan M. "Japan's Imperial Diet Building: Debate over Construction of a National Identity". Art Journal. 55#3 (1996) pp 38+.
- Sassen, Saskia. The Global City: New York, London, Tokyo. (1991). 397 pp.
- Sorensen, A. Land Readjustment and Metropolitan Growth: An Examination of Suburban Land Development and Urban Sprawl in the Tokyo Metropolitan Area (2000)
- Waley, Paul. "Tokyo-as-world-city: Reassessing the Role of Capital and the State in Urban Restructuring". Urban Studies 2007 44(8): 1465–1490. ISSN 0042-0980 Fulltext: Ebsco
Mga sumpay ha gawas[igliwat | igliwat an pinagtikangan]
- Pages using duplicate arguments in template calls
- Pages using web citations with no URL
- All articles with dead external links
- Articles with dead external links from September 2016
- Articles with invalid date parameter in template
- Pages using ISBN magic links
- Official website different in Wikidata and Wikipedia
- Mga turók
- Tokyo
- Kantō (rehiyon)
- Mga Syudad han Hapon
- Mga prefektura han Hapon
- Mga ulohan ha Asya


text:
Istorya 45: Pagtabok ha Salog Jordan
KITAA! Natabok an mga Israelita ha Salog Jordan! Kondi hain an tubig? Tungod kay mauran hito nga panahon han tuig, kanina la hilarom an salog. Kondi yana, waray na tubig! Ngan an mga Israelita natabok ha mamara nga tuna sugad han ira pagtabok ha Dagat nga Pula! Nahingain an tubig? Aton kitaon.
Han inabot an panahon han pagtabok han mga Israelita ha Salog Jordan, ini an iginpapasumat ni Jehova kan Josue ha katawohan: ‘An mga saserdote kinahanglan magpas-an han arka han kauyonan ngan mag-uuna ha iyo. Kon tumunob hira ha tubig han Salog Jordan, maundang an pag-awas hito.’
Salit ginpas-an han mga saserdote an arka han kauyonan, ngan nag-una hira ha katawohan. Pag-abot nira ha Jordan, tinunob dayon hira ha tubig. Masulog ngan hilarom gud ito. Kondi pagtunob nira ha tubig, inundang ito ha pag-awas! Milagro ito! Ginpugngan ni Jehova an tubig ha iraya. Salit, hinubas dayon an salog!
Nakikita mo ba dinhi ha retrato an mga saserdote? Ginpapas-an nira an arka han kauyonan ngan diniretso hira ha butnga han hinubas nga salog. Samtang natindog hira didto, an ngatanan nga Israelita tinabok ha mamara nga bahin han Salog Jordan!
Han nakatabok na an ngatanan, ginsugo ni Jehova hi Josue nga sidngan an 12 nga magkusog nga kalalakin-an: ‘Kadto ha salog nga tinitindogan han mga saserdote nga nagpapas-an han arka han kauyonan. Kuha hin 12 nga bato, ngan ibutang ito ha lugar nga iyo kakaturogan yana nga gab-i. Ha tidaraon, kon magpakiana an iyo mga anak kon ano ini nga mga bato, susumatan niyo hira nga inundang an tubig ha pag-awas han igintabok ha Jordan an arka han kauyonan ni Jehova. Ito nga mga bato magpapahinumdom ha iyo hini nga milagro!’ Nagbutang liwat hi Josue hin 12 nga bato ha lugar nga tinitindogan han mga saserdote ha butnga han salog.
Katapos, ginsidngan ni Josue an mga saserdote nga nagpapas-an han arka han kauyonan: ‘Sagka na kamo tikang ha Jordan.’ Ngan han pakasagka nira, inawas na liwat an salog.
Josue 3:1-17; 4:1-18.
Mga pakiana
- Ano nga milagro an ginbuhat ni Jehova basi makatabok an mga Israelita ha Salog Jordan?
- Sugad nga pagpakita hin pagtoo, ano an kinahanglan buhaton han mga Israelita basi makatabok ha Salog Jordan?
- Kay ano nga ginsugo ni Jehova hi Josue nga kumuha hin 12 nga dagku nga bato tikang ha butnga han salog?
- Ano an nahitabo han pakasagka han mga saserdote tikang ha Jordan?
Dugang nga mga pakiana
- Basaha an Josue 3:1-17.
Sugad han ipinapakita hini nga asoy, ano an kinahanglan naton buhaton basi buligan ngan bendisyonan kita ni Jehova? (Jos. 3:13, 15; Prob. 3:5; Jak. 2:22, 26)
Ano an kahimtang han Salog Jordan han tinabok an mga Israelita ngadto ha Tuna nga Iginsaad, ngan paonan-o nabaraan hini an ngaran ni Jehova? (Jos. 3:15; 4:18; Sal. 66:5-7)
- Basaha an Josue 4:1-18.
Ano an katuyoan han 12 nga bato nga ginkuha ha Jordan ngan iginbutang ha Gilgal? (Jos. 4:4-7)


text:
Sinirangan Bisayas
An Sinirangan nga Kabisay-an (tinatawag gihapon nga Sinirangan Bisayas) o gintatawag liwat nga Rehiyon 8 amo an nagbubug-os han dagko nga isla han Leyte ngan han Samar kaupod an Biliran ngan pipira pa nga gudti nga isla. Amo liwat ini in usa han duha nga Rehiyon han Pilipinas nga waray kahipid nga Rehiyon nga an giutan mao an tuna, kaparehas ini han Rehiyon han MIMAROPA. May-ada hin unom (6) nga probinsya an Rehiyon VIII, amo an Biliran, Eastern Samar, Leyte, Northern Samar, Western Samar, ngan Southern Leyte ug pito (7) nga mga syudad amo an mga syudad nga Ormoc, Baybay, Maasin, Calbayog, Catbalogan, Borongan ngan an Syudad han Tacloban nga amo an sentro nga syudad han Rehiyon. May populasyon ini nga rehiyon naabot hin 3,912,936 an kabug-usan sumala 2010 nga senso.
Tulo an lumad nga yinaknan ha Sinirangan nga Kabisay-an. Ini amo an Winaray, Sinugboanon, ngan Inabaknon.
Sulod
Heograpiya
An San Bernardino Strait amo an nagbubulag han Eastern Visayas tikang ha isa han Luzon ug an Surigao Strait naman an ngadto dapit ha norte nga parte han Mindanao. An iba pa nga isla han Visayas ginbubulag han dagat han Camotes, an dapit sinirangan naman nga parte han rehiyon amo an direkta nga atubang hiton kadagatan han Pasipiko. Naabot hin 2,156,285 ka ektarya ug 7.2% han kabug-usan nga katunaan han nasod.[2]
Klima
May-ada duha ka klase hin klima nga nag-aagi hini nga rehiyon base han sistema nga Corona nga kasipikasyon:[3]. Ikaduha nga klase (Type II) ngan Ikaupat nga klase (Type IV). An type II amo an panahon nga mas damo iton mauran nga adlaw ug mga bulan han tuig nga may pinakadamo nga uran an rehiyon, tikang Nobyembre ngadto ka Enero. An Samar ngan Leyte amo an sugad hini an klase han klima. Tikang naman Pebrero nada han Mayo asya iton panahon nga sobra ug kulang iton pag-uran hanbug-os nga tuig, may-ada la naiihap nga haliputay iton mamara nga panahon. An weste nga parte han Leyte ngan an tikang naman ha Motiong Samar ngadto ha San Isidro ha Norte han Samar an may-ada ikaupat nga klase hin klima.
Katunaan
An Sinirangan nga Kabisay-an hin usa nga rehiyon han pag-urumhan. An kadak-an nga produkto amo an humay, abaka, mais, copra, tam-is o asukar ngan saging. 52% hiton kabug-usan han tuna in klasipikado nga kagugub-an. Usa liwat ini nga rehiyon nga may-ada eksport han isda. May-ada gihapon mga mineral nga diposito ini nga rehiyon sugad han chromite, uranium, bulawan (gold), silver, manganese, magnesium, bronse, nickel, coal, limestone, pyrite ngan baras ug batilis nga pwede minahon. Damo kaupay iton enerhiya tikang ha geothermal ngan supisyente nga kinukuhaan han tubig nga kinahanglanon han gudti ug dagko nga industriya.
Kultura ngan Arte
Mga Lengguwahe
An Winaray nga Binisaya amo an pinulongan nga gamit han isla han Samar nga Leyte. An Abaknon nga pinulongan tumikang ha mga molupyo han Capul ha Norte han Samar, amo in waray kaparehas nga yinaknan ha bug-os nga rehiyon. An Cebuano nga Binisaya amo naman an gamit han dako nga parte han Leyte tikang Weste, sentro ug ha katimugan nga parte han Leyte.
Mga Sayaw
Damo nga klase hin sayaw an makikit-an hini nga Rehiyon. Tikang ha Kuratsa (Curacha)[4], amo an sayaw han panguyab, Amenudo, Cha-cha, ngan an Tinikling nga sayaw nasudnon han Pilipinas amo in nagtikang liwat hini nga rehiyon.
Musika
An mga Waray-waray hin mga maghilig gihapon ha musika nga kadam-an hiton ira mga kanta pinaagi hin mga istoryahanon, usa nga pamuso an "Dandansoy" ngan an "Iroy nga Tuna" hin kanta han pagiging makabungtohanon.
Pagbahinbahin ha Politika
Mga Nalalakip nga Syudad
- Syudad san Calbayog, Samar
- Syudad han Catbalogan, Samar
- Syudad han Borongan, Samar
- Syudad han Maasin, Southern Leyte
- Syudad han Ormoc, Leyte
- Syudad han Tacloban, Leyte
- Syudad han Baybay, Leyte
Mga kasarigan
- ↑ http://www.communitrip.com/philippines/catbalogan/sights/the_obelisk.html
- ↑ http://web.evis.net.ph/lineagencies/da-r8/index.php?option=com_content&task=blogcategory&id=19&Itemid=32
- ↑ http://www.cropsreview.com/climate-types.html
- ↑ http://tagaloglang.com/Filipino-Culture/Philippine-Dances/kuratsa-or-curacha.html
Mga Sumpay ha Gawas
- Rolly's Vintage View Websayt ni Dr. Rolando Borrinaga mahitungod han kaagi ngan kasaysayan han Sinirangan nga Kabisay-an
- EVIS.net


text:
Unyon Sovyetika
An Unyon hin mga Republika Sosyalista Sobyet (puyde liwat Unyon hin mga Republika Sosyalista Sovyetika o Paghiusa hin mga Republika Sosyalista Sovyetika, Ruso: Coюз CoBeTckиx CoциaлиcTичeckиx Pecпyблиk (CCCP), Sojuz Sovetskih Socialističeskih Respublik (SSSR); Ininggles: Union of Soviet Socialist Republics (USSR); Kinatsila Unión de Repúblicas Socialistas Soviéticas (URSS)), ginkikilala liwat nga Unyon Sobyet o Unyon Sovyetika o Paghiusa nga Sovyetika (CoBeTckий Coюз, Sovetskij Sojuz) amo an orihinal nga estado sosyalista nga gintukod han 1922 hangtod an iya pagburublag han 1991.


text:
Waray (pinulungan)
An Waray (tinatawag gihapon nga Binisaya o Binisaya nga Samarnon-Leytenhon o Sinamar-Lineyte o Winaray o Waray-Waray) usa nga Binisaya nga pinulungan. Amo ini an lumad o tuminungnong nga pinulungan ha kasagaran han Sinirangan Bisayas.
Sulod
Gramatika
Sinisiring nga iton Waray may mga diperensya kun ikukumpara ini ha iba nga mga yinaknan nga Binisaya, sugad hiton paggamit hin r imbis nga l, o di ngani h imbis nga s. An Waray, waray gihapon iton "Kabaligtarang Ayos" nga may-ada naman ha gramatika han Tagalog.
Sistema hin Pagsusurat
An Sanghiran san Binisaya ha Samar ug Leyte naghimo hin opisyal nga sistema hin pagsurat, pero waray ini maipasamwak ha kadam-an. Dugang pa, an tagsa-manunurat mayda mga kalugaringon nga sistema hin pagsurat. Komo resulta, asta yana, waray pa iton yinaknan hin opisyal nga sistema hin pagsusurat nga ginkikila han ngatanan, upod ini iton orthography.
- diri o dire
- hira o hera
- pira o pera
- maopay o maupay
- direcho o diritso
Tungod liwat ha punctuation, iton pormal nga Waray nagamit danay hiton punctuation han yinaknan nga Espanyol.
Iba-iba nga Waray
Iton Waray may-ada hin mga sinisiring nga diyalekto o dialects ngan sub-dialects. Mag-iro-iba ini nga mga sub-dialects tungod ha ira pronunciasyon, bukabolaryo, ngan hiton mga colloqualisms. An Winaray han Sidlangan nga Samar sinisiring amo iton Winaray nga "matig-a" o "puro". An Winaray han Amihanan nga Samar may-ada mga impluwensya hin yinaknan nga Bikolano. Iton Winaray ha Amihanan nga Samar nagamit hiton s imbis nga h hin mga pulong gramatika sugad hin case marker o pronoun. Ini na-iba naman kun ikukumpara ha iba nga nagamit hiton h (ha → sa). Mayda nasiring nga ini nga karakteristiko han Winaray ha Amihanan nga Samar impluwensya han Bikol. Pero sumala hin artikulo ni Dr. Carl Rubino, iton s amo iton orihinal nga Winaray nga mangarabay o konsonante. Ini mayda suporta dida han libro ni Padre Domingo Ezguerra han 1662 mahitungod han Winaray ha Leyte nga nag-indikar nga han hadto s an ginagamit imbes nga h. May-ada gihap iton mga diperensya ha bokabolaryo: an "sugad" ha Amihanan nga Samar amo iton "siring" ha Winaray han Leyte. An Winaray han Leyte may-ada liwat mga impluwensya hiton yinaknan nga Cebuano. Diri makukurian an usa nga Waray nga taga-Sidlangan nga Samar nga maka-intindi iton Winaray han mga taga-Tacloban (o kundi ngani an kabaligtaran), bisan may-ada danay mga colloquialisms nga diri maiintindihan.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Lucas 12:1-59
12 Hito nga panahon, han nagkakatirok an damu ka yukot nga tawo nga tungod hito nagkakatamaktamakay hira, nagsiring hi Jesus ha mga disipulo: “Pag-ikmat kamo ha libadura han mga Pariseo, nga amo an pagkahipokrito.2 Pero waray igintago hin maopay nga diri mabubuhayhag, ngan waray sekreto nga diri mahibabaroan.3 Salit anoman an iyo sidngon ha kasisidman mababatian ha kalamrag, ngan an iyo ighuring ha pribado nga mga kwarto ipapasamwak tikang ha atop han mga balay.4 Dugang pa, susumatan ko kamo mga kasangkayan: Ayaw kamo kahadlok ha mga nakakamatay han lawas ngan waray na nahihimo katapos hito.5 Kondi isasaysay ko ha iyo kon hin-o an angay niyo kahadlokan: Kahadluki Hiya nga may awtoridad diri la ha pagpatay, kondi ha paglabog liwat ngadto ha Gehenna.* Oo, susumatan ko kamo, kahadluki niyo Hiya.6 An lima nga maya iginbabaligya hin duha nga sinselyo nga gutiay la an kantidad, diri ba? Pero bisan usa ha ira diri hinngangalimtan han Dios.7 Kondi maaram hiya bisan han kadamu han iyo buhok ha ulo. Ayaw kahadlok, mas importante kamo kay ha damu nga maya.8 “Salit susumatan ko kamo: An bisan hin-o nga nagpapakilala ha atubangan han mga tawo nga kahiusa ako niya, kikilalahon liwat hiya han Anak han tawo ha atubangan han mga anghel han Dios nga hiya kahiusa niya.9 Pero an nagsasalikway ha akon ha atubangan han mga tawo isasalikway liwat ha atubangan han mga anghel han Dios.10 Ngan an bisan hin-o nga nagyayakan kontra ha Anak han tawo papasayloon, kondi an nagpapasipara ha baraan nga espiritu diri gud papasayloon.11 Kon dad-on kamo ha atubangan han nagkakatirok nga mga tawo, mga opisyal han gobyerno, ngan mga may awtoridad, ayaw kamo kabaraka kon paonan-o kamo magyayakan o kon ano an iyo igyayakan sugad nga depensa o kon ano an iyo isisiring,12 kay an baraan nga espiritu magtututdo kon ano an iyo isisiring hito nga oras.”13 Katapos usa han mga tawo an nagsiring ha iya: “Magturutdo, sugoa an akon bugto nga bahinan ako han panurundon.”14 Hi Jesus binaton: “Hin-o an nagpili ha akon nga hukom o paragtuhay niyo nga duha?”15 Katapos nagsiring hiya ha ira: “Padayon nga magbantay kamo ngan mag-ikmat kontra han ngatanan nga klase hin kahakog, kay bisan kon damu an panag-iya han usa nga tawo, an iya kinabuhi diri nadepende ha iya mga gintatag-iya.”16 Tungod hito, naghatag hiya ha ira hin ilustrasyon: “Damu an ani han uma han usa nga riko nga tawo.17 Salit ha iya kasingkasing nangatadongan hiya, ‘Yana nga waray na ako nabubutangan han akon mga inani, ano an akon bubuhaton?’18 Katapos nagsiring hiya, ‘Ini an akon bubuhaton: Rurub-on ko an akon mga bodega ngan magtitindog hin durodagku, ngan didto ko ibubutang an ngatanan nga inani ngan mag-opay nga butang,19 ngan masiring ako ha akon kalag: “Kalag, damu na an mag-opay nga butang nga imo natirok para ha tiarabot nga katuigan; salit pahuway, kaon, inom, ngan paglipay.” ’20 Pero an Dios nagsiring ha iya, ‘Ikaw nga lurong, yana nga gab-i kukuhaon nira an imo kalag.* Hin-o an magtatag-iya han imo mga gintirok?’21 Ito an nahitatabo ha tawo nga nagtitirok hin bahandi para ha iya kalugaringon kondi diri riko ha Dios.”22 Katapos nagsiring hiya ha mga disipulo: “Tungod hini, susumatan ko kamo: Ayaw na kamo kabaraka han iyo kalag kon ano an iyo kakaunon o han iyo lawas kon ano an iyo igbabado.23 Kay an kalag mas importante kay ha pagkaon ngan an lawas kay ha bado.24 Kitaa an mga uwak. Diri hira nagsasabwag o nag-aani ngan waray hira mga kamalig o bodega. Pero ginpapakaon hira han Dios. Diri ba mas importante gud kamo kay ha katamsihan?25 Hin-o ha iyo an makakadugang hin bisan la gutiay ha kahilaba* han iya kinabuhi tungod ha kabaraka?26 Salit, kon diri niyo mahihimo an pinakagutiay nga butang, kay ano nga nababaraka kamo ha iba pa nga butang?27 Kitaa kon paonan-o natubo an mga bukad, diri ito nagtatrabaho o nagtatahi hin bado, pero susumatan ko kamo: Hi Solomon, bisan kon harangdon, waray makagbado hin sugad kaopay han mga bukad.28 Kon ginbabadoan han Dios an mga tanom ha kapatagan nga aanhi yana kondi buwas ilalabog ha kalayo, mas pagbabadoan gud kamo, kamo nga gutiay an pagtoo!29 Salit ayaw na kamo pagpinamiling han iyo kakaunon ngan iinumon, ngan ayaw na kamo kabaraka hin sobra,30 kay ini ngatanan an gintitinguha gud han mga tawo ha kalibotan, pero maaram an iyo Amay nga ginkikinahanglan niyo ini.31 Lugod, padayon nga pamilnga an iya Ginhadian, ngan ini nga mga butang idudugang ha iyo.32 “Ayaw kahadlok, gutiay nga panon, kay an Ginhadian iginhatag ha iyo han iyo Amay.33 Ibaligya an iyo mga panag-iya ngan paghatag hin mga hatag tungod ha kalooy. Paghimo hin diri nadadaan nga mga supot para han iyo kwarta, an diri nauubos nga bahandi ha langit, kay didto waray kawatan nga makakahirani ngan waray mga insekto nga makakapangutkot.34 Kay kon hain an iyo bahandi, aadto liwat an iyo kasingkasing.35 “Pag-epron ngan pag-andam* kamo, palagaha an iyo mga lampara,36 ngan magin pariho kamo ha kalalakin-an nga naghuhulat ha pag-abot han ira agaron tikang ha kasal, basi ha iya pag-abot ngan pagtuktok, ira abrihan dayon hiya.37 Malipayon an mga uripon nga nagbabantay ha pag-abot han agaron! Ha pagkamatuod, susumatan ko kamo: Mag-iepron hiya basi magserbi, palilingkuron hira ha may lamesa, ngan madaop hiya ngan magsiserbi ha ira.38 Ngan malipayon hira kon pag-abot niya ha ikaduha nga bahin han pagbantay,* o bisan ha ikatulo,* nagbabantay hira!39 Pero hinumdumi niyo nga kon maaram an tagbalay kon ano nga oras maabot an kawatan, padayon hiya nga magbabantay basi waray makasulod ha iya balay.40 Pag-andam liwat kamo, kay an Anak han tawo maabot ha oras nga diri niyo ginlalaoman.”41 Katapos hi Pedro nagpakiana: “Ginoo, iginsusumat mo ba ini nga ilustrasyon ha amon o ha iba liwat?”42 Ngan an Ginoo nagsiring: “Hin-o gud an matinumanon nga tinaporan, an usa nga maaramon, nga ha iya itatapod han Agaron an Iya grupo han mga surugoon basi padayon nga maghatag ha ira hin igo nga pagkaon ha husto nga panahon?43 Malipayon ito nga uripon kon ha pag-abot han iya Agaron ito an iya ginbubuhat!44 Ha pagkamatuod susumatan ko kamo: Iya itatapod hito nga uripon an ngatanan nga iya panag-iya.45 Pero kon ito nga uripon magsiring ha kalugaringon, ‘Nalalangan an akon agaron,’ ngan iya pangastiguhon an mga surugoon nga lalaki ngan babaye, ngan magkinaon, mag-ininom, ngan maghubog,46 an Agaron hito nga uripon maabot ha adlaw nga diri niya ginlalaoman ngan ha oras nga diri niya hinbabaroan, ngan duro nga sirot an ipapadapat ha iya ngan ilalabog hiya ha hinmumutangan han mga diri-matinumanon.47 Katapos ito nga uripon nga maaram han kaburut-on han iya agaron kondi waray mag-andam o magbuhat uyon ha kaburut-on han iya agaron, lalatiguhon hin damu ka beses.48 Pero an uripon nga diri maaram ngan nagbuhat hin mga butang nga angay han mga latigo, lalatiguhon hin pipira la ka beses. Ha pagkamatuod, an kada tagsa nga gintagan hin damu, damu man an aaroon ha iya, ngan an usa nga gintaporan han mga tawo hin damu, labaw ha kasagaran an ira aaroon ha iya.49 “Kinanhi ako basi magharing hin kalayo ha tuna, ngan ano pa an akon hihingyapon kon naglalaga na ito?50 Ha pagkamatuod, may bawtismo nga akon maieksperyensyahan, ngan nagsasakit gud ako tubtob nga matapos ito!51 Naghuhunahuna ba kamo nga kinanhi ako basi magdara hin kamurayawan ha tuna? Susumatan ko kamo, diri kamurayawan kondi pagkabahin-bahin.52 Kay tikang yana, an lima ha usa nga balay mababahin, an tulo kontra ha duha ngan an duha kontra ha tulo.53 Magkakabahinbahin hira, an amay kontra ha anak nga lalaki ngan an anak nga lalaki kontra ha amay. An iroy kontra ha anak nga babaye ngan an anak nga babaye kontra ha iroy. An ugangan nga babaye kontra ha umagad nga babaye ngan an umagad nga babaye kontra ha ugangan nga babaye.”54 Katapos nagsiring liwat hiya ha mga tawo: “Kon nakakakita kamo hin dampog ha weste, nasiring dayon kamo, ‘May bagyo nga tiabot,’ ngan nahitatabo ito.55 Ngan kon nahangin tikang ha sur, nasiring dayon kamo, ‘Magigin mapaso gud,’ ngan nahitatabo ito.56 Mga hipokrito, maaram kamo mag-usisa han kahimtang han tuna ngan han langit, kondi kay ano nga diri kamo maaram mag-usisa hini nga panahon?57 Kay ano nga diri liwat kamo magdesisyon kon ano an matadong?58 Pananglitan, kon ikaw ngan an nagkiha ha imo tikadto ha huwes, pakigtuhay dayon ha iya samtang tikadto pa la kamo, basi diri ka niya dad-on ha atubangan han huwes, ngan itubyan ka han huwes ha gwardya ngan prisuhon ka niya.59 Susumatan ko ikaw: Sigurado nga diri ka makakagawas didto tubtob nga mabaydan mo an ultimo nga sinselyo* han imo utang.”


text:
Turismo
An turismo amo in pagbiyahe para hin pagli-aw o paghayahay nga mga buruhaton o an paghatag hin mga serbisyo nga nasuporta hini nga hayahay nga biyahe. An World Tourism Organization naghuhubad han pulong nga turista nga mga tawo nga "nabiyahe ngadto ngan na-istar hin mga lugar ha gawas han ira kalibungan hin diri masobra hin usa nga nasunod nga tuig para hin pagli-aw, negosyo ngan iba nga mga panuyo nga diri nahanunungod han pagbuhat hin buruhuaton nga ginbaydan tikang han lugar nga ginbisita". An turismo nagin sikat nga pagpaliaw nga buruhaton ha kalibutan. Han tuig 2006, mayda mga labaw hin 842 ka ribo (o milyon) nga mga langyawanon nga mga nangabot nga mga turista.[1]
Mga kasarigan
- ↑ "UNWTO World Tourism Barometer". World Tourism Organization. 2007.


text:
- Mayda impormasyon hini nga artikulo nga aada han
Iningles nga bersyon nga angay ighubad ha Winaray
An teknolohiya usa nga konsepto nga nahanungod hiton paggamit ngan kinaadman hin mga garamiton ngan mga pagbuhat ngan tiunan-o an paka-apekto hini han abilidad hin paggamit ngan pagkaangay hiton
kalibungan. Ha sosyudad han katawhan, amo ini an dangat han
siyensya ngan
inhenyeriya, bisan man kon in pira nga mga pagpadukwag ha teknolohiya nahiuna hini nga duha nga konsepto. Iton teknolohiya usa nga pulong nga an
katinikangan tikang han
Griyego nga pulong "technologia", "texvoλoYίa" — "techne", "tέxvn" ("paagi") ngan "logia", "λoYίa" ("pulong").
[1] Kondi, diri masayon iton limitado nga kahubad hini nga pulong; an pulong nga "teknolohiya" nanginginlabot gihapon hiton mga butang nga may gamit han katawhan sugad han
makina,
hardware o mga
garamiton, pero puyde gihapon maglakip hin mga darudako nga mga tema, sugad hiton mga
sistema, paagi hin
pag-areglo, ngan mga
technique. Iton pulong puyde gihapon gamiton ha luob, o ha mga ispisipiko nga mga larangan: sugad hini nga mga pananglitan han "teknolohiya ha paghimo", "teknolohiya ha medisina".


text:
Istorya 28: Natalwas an Bata nga hi Moises
KITAA ini nga gutiay nga bata nga nagtitinangis, ngan nakapot ha tudlo han babaye. Hiya hi Moises. Maaram ka ba kon hin-o ini nga mahusay nga babaye? Prinsesa hiya han Ehipto, nga anak mismo ni Paraon.
Igintago hi Moises han iya nanay ha sulod hin tulo ka bulan tungod kay diri niya karuyag nga patayon hi Moises han mga Ehiptohanon. Kondi maaram hiya nga bangin hibaroan nga may-ada pa buhi nga bata nga lalaki, salit ini an iya ginbuhat basi diri ito patayon.
Nagkuha hiya hin basket ngan gin-opay ito basi waray tubig nga makasulod. Katapos, ginpahigda niya ha sulod hito hi Moises, ngan iginbutang an basket ha katangboan ha Salog Nilo. An magurang ni Moises nga hi Miriam an ginsugo nga magbantay basi kitaon kon ano an mahitatabo.
Waray pag-iha an anak nga babaye ni Paraon kinadto ha Salog Nilo basi kumarigo. Nakita dayon niya an basket ha katangboan. Ginsugo niya an usa han iya mga surugoon nga babaye: ‘Kuhaa an basket.’ Han gin-abrihan ito han prinsesa, nakita niya an gwapo gud nga bata! Nagtitinangis an bata nga hi Moises, ngan nalooy ha iya an prinsesa. Diri niya karuyag nga patayon ito.
Katapos, inabot hi Miriam. Makikita mo hiya ha retrato. Nagpakiana hiya ha anak ni Paraon: ‘Matawag ba ako hin Israelita nga babaye nga magmamangno han bata?’
‘Oo, sige,’ siring han prinsesa.
Salit dinalagan dayon hi Miriam basi sumatan an iya nanay. Han an nanay ni Moises kinadto ha prinsesa, nagsiring an prinsesa: ‘Dad-a ini nga bata ngan mangnoi hiya, ngan babaydan ko ikaw.’
Salit ginmangnoan hi Moises han iya nanay mismo. Han durodaku na hi Moises, gindara hiya han iya nanay ngadto ha anak ni Paraon, nga nag-ampon ha iya sugad nga kalugaringon nga anak. Ito an hinungdan kon kay ano nga didto nagdaku hi Moises ha balay ni Paraon.
Eksodo 2:1-10.
Mga pakiana
- Hin-o an bata ha retrato, ngan kanay tudlo an iya ginkakaptan?
- Ano an ginbuhat han nanay ni Moises basi diri patayon hi Moises?
- Hin-o an bata nga babaye ha retrato, ngan ano an iya ginbuhat?
- Han hin-agian han anak ni Paraon an bata, ano an ginsiring ni Miriam?
- Ano an ginsiring han prinsesa ha nanay ni Moises?
Dugang nga pakiana
- Basaha an Eksodo 2:1-10.
Ano an nagin higayon han nanay ni Moises ha pagbansay ngan pagtutdo han bata pa hiya, ngan kay ano nga susbaranan ini para ha mga kag-anak yana? (Eks. 2:9, 10; Deut. 6:6-9; Prob. 22:6; Efe. 6:4; 2 Tim. 3:15)


text:
KAPITULO DISIOTSO
An Bawtismo Ngan an Imo Relasyon ha Dios
Paonan-o ginbabawtismohan an usa nga tawo basi magin Kristiano?
Ano nga mga pitad an kinahanglan buhaton mo basi magin kwalipikado ha bawtismo?
Paonan-o an usa ka tawo nagdidedikar ngadto ha Dios?
Ano an espesyal nga hinungdan ha pagpabawtismo?
1. Kay ano nga naghangyo an Etiopiahanon nga opisyal ha palasyo nga bawtismohan hiya?
“KITAA, iini na an tubig, ano pa an nakakaulang pagbaptis ha akon?” Ito an iginpakiana han Etiopiahanon nga opisyal ha palasyo han siyahan nga siglo. Pinamatud-an na ha iya han Kristiano nga hi Felipe, nga hi Jesus an iginsaad nga Mesias. Tungod kay nabantad an iya kasingkasing han iya hinbaroan tikang ha Kasuratan, ginios an Etiopiahanon nga lalaki uyon ha iya hinbaroan. Ipinakita niya nga karuyag niya mabawtismohan!
2. Kay ano nga sadang mo hunahunaon hin seryoso an mahitungod han bawtismo?
2 Kon imo gin-adman hin maopay an nauna nga mga kapitulo hini nga libro upod han usa han mga Saksi ni Jehova, bangin andam ka na magpakiana, ‘Ano an nakakaulang ha akon ha pagpabawtismo?’ Yana hinbaroan mo na an mahitungod han saad han Biblia nga kinabuhi nga waray kataposan ha Paraiso. (Lukas 23:43; Pahayag 21:
3. (a) Ano an iginsugo ni Jesus ha iya mga sumurunod? (b) Paonan-o ginbubuhat an bawtismo ha tubig?
3 Paonan-o mo maipapakita nga karuyag mo mag-alagad ha Dios? Hi Jesus nagsiring ha iya mga sumurunod: “Lakat kamo, ngan manhimo kamo hin mga tinon-an ha ngatanan nga mga nasud ngan pamaptisan hira.” (Mateo 28:19) Hi Jesus mismo nagpakita hin susbaranan pinaagi han pagpabawtismo ha tubig. Waray hiya wisiki hin tubig, ngan waray hiya buboi hin gutiay la nga tubig ha iya ulo. (Mateo 3:16) An pulong nga “pagbawtismo” nagtikang ha Griego nga pulong nga nangangahulogan hin “pagpailarom.” Salit an Kristiano nga bawtismo nangangahulogan hin bug-os nga pag-unlod, o pagpailarom ha tubig.
4. Ano an iginpapasabot han bawtismo ha tubig?
4 An bawtismo ha tubig usa nga kinahanglanon para ha ngatanan nga naruruyag magkaada relasyon kan Jehova nga Dios. An pagpabawtismo nagpapakita ha publiko nga hingyap mo nga mag-alagad ha Dios. Ipinapakita hito nga nalilipay ka ha pagbuhat han kaburut-on ni Jehova. (Salmo 40:
GINKIKINAHANGLAN AN KAHIBARO NGAN PAGTOO
5. (a) Ano an siyahan nga pitad basi magin kwalipikado ha bawtismo? (b) Kay ano nga importante an pagtambong ha Kristiano nga mga katirok han kongregasyon?
5 Gintikangan mo na an siyahan nga pitad. Paonan-o? Pinaagi han pagkuha hin kahibaro mahitungod kan Jehova nga Dios ngan kan Jesu-Kristo, bangin pinaagi han sistematiko nga pag-aram ha Biblia. (Juan 17:3) Kondi damu pa an kinahanglan mo hibaroan. Karuyag han mga Kristiano nga ‘mapuno hira han husto nga kahibaro ha kaburut-on han Dios.’ (Kolosas 1:
6. Mationan-o kadamu nga kahibaro ha Biblia an ginkikinahanglan basi magin kwalipikado ka ha bawtismo?
6 Syempre, diri kinahanglan nga hibaroan mo an ngatanan dida ha Biblia basi magin kwalipikado ha bawtismo. An Etiopiahanon nga opisyal ha palasyo may-ada gutiay nga kahibaro, kondi nagkinahanglan hiya hin bulig basi masabtan an pipira nga bahin han Kasuratan. (Buhat 8:
7. Ano an sadang magin epekto ha imo han pag-aram ha Biblia?
7 Kondi, an kahibaro la diri pa igo, kay “kon waray pagtoo diri gud mahihimo nga makalipay ha [Dios].” (Hebreo 11:6) An Biblia nagsusumat ha aton nga han an pipira nga mga tawo ha kadaan nga syudad han Korinto nakabati ha mensahe han mga Kristiano, hira “nanoo ngan pinanbaptisan.” (Buhat 18:8) Ha sugad man nga paagi, an pag-aram ha Biblia sadang magparig-on han imo pagtoo nga ito an giniyahan nga Pulong han Dios. Sadang ito makabulig ha imo nga tumoo ha mga saad han Dios ngan ha nakakaluwas nga gahum han halad ni Jesus.
PAGSUMAT HA IBA HAN KAMATUORAN HAN BIBLIA
8. Ano an magpapagios ha imo nga isumat ha iba an imo hinbabaroan?
8 Samtang nagtutubo ha imo kasingkasing an pagtoo, makukurian ka nga diri isumat ha iba an imo hinbabaroan. (Jeremias 20:9) Mapapagios ka gud nga isumat ha iba an mahitungod ha Dios ngan han iya mga katuyoan.
9, 10. (a) Hin-o an mahimo mo tikangan sumatan han kamatuoran han Biblia? (b) Ano an sadang mo buhaton kon karuyag mo makigbahin ha organisado nga pagsangyaw han mga Saksi ni Jehova?
9 Mahimo ka magtikang ha pagsumat ha iba han kamatuoran han Biblia pinaagi han mataktika nga pag-istorya mahitungod hito ha imo mga paryente, kasangkayan, mga amyaw, ngan mga katrabaho. Pag-abot han panahon, maruruyag ka na makigbahin ha organisado nga pagsangyaw han mga Saksi ni Jehova. Hito nga punto, ayaw pag-alang ha pakiistorya mahitungod hini ha Saksi nga nagtututdo ha imo han Biblia. Kon nakikita nga kwalipikado ka na ha ministeryo ha publiko, duha nga tigurang ha kongregasyon an makikiistorya ha imo ngan ha imo magturutdo.
10 Mabulig ini ha imo nga mas makilala an pipira nga Kristiano nga mga tigurang, nga nagmamangno ha panon han Dios. (Buhat 20:28; 1 Pedro 5:
11. Ano nga mga pagbag-o an bangin kinahanglan buhaton han iba antes hira magin kwalipikado ha ministeryo ha publiko?
11 Ha luyo nga bahin, bangin kinahanglan nga maghimo ka hin pipira nga mga pagbag-o ha imo estilo han pagkinabuhi ngan mga batasan basi magin kwalipikado ka ha ministeryo ha publiko. Bangin upod na hini an pag-undang ha pipira nga mga buhat nga igintatago mo ha iba. Salit, antes ka magpakiana mahitungod han pagin diri-bawtismado nga magwarali, kinahanglan inundang ka na ha pagbuhat han seryoso nga mga sala, sugad han seksuwal nga imoralidad, paghubog, ngan pag-abuso ha droga.
PAGBASOL NGAN KAKOMBIRTE
12. Kay ano nga kinahanglanon an pagbasol?
12 Kinahanglanon an iba pa nga mga pitad antes ka magin kwalipikado ha bawtismo. Hi apostol Pedro nagsiring: “Magbasol . . . ngan magbalik kamo, basi an iyo mga sala mapara.” (Buhat 3:19) An pagbasol amo an sinsero nga kasubo tungod han imo nabuhat. Angayan gud an pagbasol kon an usa ka tawo nagkinabuhi hadto ha imoral nga paagi, kondi kinahanglanon liwat ito bisan kon an usa nagkikinabuhi nga limpyo ha moral. Kay ano? Tungod kay magpakasasala an ngatanan nga tawo ngan nagkikinahanglan hin pagpasaylo han Dios. (Roma 3:23; 5:12) Antes mag-aram ha Biblia, diri ka maaram kon ano an kaburut-on han Dios. Salit posible ba nga magkinabuhi ka ha paagi nga bug-os nga nahiuuyon ha iya kaburut-on? Kinahanglanon kon sugad an pagbasol.
13. Ano an kakombirte?
13 An pagbasol kinahanglan sundan han kakombirte, o ‘pagbalik.’ Kinahanglan buhaton mo an labaw pa kay ha pagbasol la. Kinahanglan isalikway mo an imo daan nga paagi han pagkinabuhi ngan magin determinado gud nga bubuhaton mo an husto tikang yana. An pagbasol ngan kakombirte mga pitad nga kinahanglan buhaton mo antes magpabawtismo.
PAGDEDIKAR HAN IMO KALUGARINGON
14. Ano nga importante nga pitad an kinahanglan mo buhaton antes magpabawtismo?
14 May-ada usa pa nga importante nga pitad nga kinahanglanon antes magpabawtismo. Kinahanglan idedikar mo an imo kalugaringon ngadto kan Jehova nga Dios.
15, 16. Ano an kahulogan han pagdedikar han imo kalugaringon ngadto ha Dios, ngan ano an nagpapagios ha usa ka tawo nga buhaton ini?
15 Kon imo igindidedikar an imo kalugaringon ngadto kan Jehova nga Dios pinaagi han sinsero nga pag-ampo, nagsasaad ka nga ihahatag mo ha iya an imo esklusibo nga debosyon ha kadayonan. (Deuteronomio 6:15) Kondi, kay ano nga maruruyag an usa ka tawo nga buhaton ito? Bueno, pananglitan an usa nga lalaki nagtitikang mangolitawo ha usa nga babaye. Samtang mas nakikilala niya an babaye ngan nakikita niya nga may-ada hiya mag-opay nga mga kalidad, mas naruruyag hiya ha iya. Pag-abot han panahon, natural la nga iya hahangyoon hiya nga magpakasal ha iya. Totoo, an pagpakasal mangangahulogan hin pagkarawat hin dugang nga mga responsabilidad. Kondi an gugma magpapagios ha iya nga buhaton ito nga importante nga pitad.
16 Kon nakikilala mo hi Jehova ngan nahibabaro ka ha paghigugma ha iya, napapagios ka nga mag-alagad ha iya nga waray mga kondisyon o mga tubtoban ha pagsingba ha iya. An bisan hin-o nga naruruyag sumunod ha Anak han Dios, nga hi Jesu-Kristo, kinahanglan ‘magsalikway han iya kalugaringon.’ (Markos 8:
PAGLAMPOS HA KAHADLOK NGA MAPAKYAS
17. Kay ano nga an iba bangin nag-aalang ha pagdedikar ngadto ha Dios?
17 An iba nag-aalang ha pagdedikar ngadto kan Jehova tungod kay baga in nahahadlok hira ha pagbuhat han sugad kaseryoso nga pitad. Bangin nahahadlok hira ha pagin may baratunon ha Dios sugad nga dedikado nga Kristiano. Tungod kay nahahadlok nga bangin mapakyas nira ngan mapasubo hi Jehova, naghuhunahuna hira nga pinakamaopay an diri na la pagdedikar ngadto ha iya.
18. Ano an magpapagios ha imo nga magdedikar ngadto kan Jehova?
18 Samtang nahibabaro ka ha paghigugma kan Jehova, mapapagios ka ha pagdedikar ngadto ha iya ngan ha pagbuhat han imo pinakamaopay ha pagkinabuhi uyon hito. (Eklesiastes 5:4) Katapos han imo dedikasyon, sigurado nga maruruyag ka nga ‘gumawi nga takos ha Ginoo, nga nakakalipay ha iya.’ (Kolosas 1:10) Tungod han imo gugma ha Dios, diri ka maghuhunahuna nga makuri hinduro an pagbuhat han iya kaburut-on. Sigurado nga mauyon ka kan apostol Juan, nga nagsurat: “Amo ini an gugma han Dios, nga pagtumanon ta an iya mga sugo; ngan an iya mga sugo diri magbug-at.”
19. Kay ano nga diri ka angay mahadlok ha pagdedikar ngadto ha Dios?
19 Diri kinahanglan nga magin hingpit ka basi magdedikar ngadto ha Dios. Maaram hi Jehova han imo mga limitasyon ngan diri gud hiya naglalaom nga buhaton mo an labaw kay ha imo mahihimo. (Salmo 103:14) Karuyag niya nga maglampos ka ngan hiya masuporta ngan mabulig ha imo. (Isaias 41:10) Makakasiguro ka nga kon sumarig ka kan Jehova ha bug-os mo nga kasingkasing, hiya “magtututdo han imo mga agianan.”
PAGSIMBOLO HAN IMO DEDIKASYON PINAAGI HAN PAGPABAWTISMO
20. Kay ano nga an pagdedikar ngadto kan Jehova diri puydi magpabilin nga hilom la?
20 An pamalandong ha mga butang nga aton pa la ginhisgotan mabulig ha imo ha pagdedikar han imo kalugaringon ngadto kan Jehova pinaagi han pag-ampo. An ngatanan nga nahigugma gud ha Dios kinahanglan liwat nga maghimo hin ‘dayag nga pagpahayag para ha kaluwasan.’ (Roma 10:
21, 22. Paonan-o mo mahihimo an “dayag nga pagpahayag” han imo pagtoo?
21 Ipahibaro ha koordinetor han lawas han mga tigurang han iyo kongregasyon nga karuyag mo na magpabawtismo. Maghihikay hiya nga repasuhon ha imo han pipira nga tigurang an damu nga mga pakiana nga naghihisgot han basihan nga mga katutdoan han Biblia. Kon nagkakauruyon ini nga mga tigurang nga kwalipikado ka na, susumatan ka nira nga mahimo ka na magpabawtismo ha sunod nga higayon. * Ha sugad nga mga okasyon, kasagaran nga may-ada pahayag nga nagrirepaso han kahulogan han bawtismo. Katapos hito, ginhahangyo han mamumulong an ngatanan nga mga kandidato ha bawtismo nga batunon an duha nga simple nga pakiana sugad nga usa nga paagi han “dayag nga pagpahayag” han ira pagtoo.
22 An bawtismo mismo amo an nagpapakilala ha imo ha publiko nga ikaw usa nga tawo nga nagdedikar na ngadto ha Dios ngan usa na yana han mga Saksi ni Jehova. An mga kandidato ha bawtismo bug-os nga iginpapailarom ha tubig ha pagpakita ha publiko nga nagdedikar na hira ngadto kan Jehova.
AN KAHULOGAN HAN IMO BAWTISMO
23. Ano an kahulogan han pagin nabawtismohan “ha ngaran han Amay, han Anak, ngan han espiritu santo”?
23 Hi Jesus nagsiring nga an iya mga disipulo babawtismohan “ha ngaran han Amay, han Anak, ngan han espiritu santo.” (Mateo 28:19) Nangangahulogan ini nga kinikilala han kandidato ha bawtismo an awtoridad ni Jehova nga Dios ngan ni Jesu-Kristo. (Salmo 83:18; Mateo 28:18) Kinikilala liwat niya an gahum ngan buruhaton han baraan nga espiritu, o aktibo nga pwersa han Dios.
24, 25. (a) Ano an ginsisimbolohan han bawtismo? (b) Ano nga pakiana an kinahanglan batunon?
24 Kondi, an bawtismo diri kay pagpailarom la ha tubig. Usa ito nga simbolo han importante hinduro nga butang. An pagpailarom ha tubig nagsisimbolo nga namatay ka na ha imo daan nga paagi han pagkinabuhi. Ngan an paghaw-asa tikang ha tubig nagpapasabot nga buhi ka na yana ha pagbuhat han kaburut-on han Dios. Hinumdumi liwat nga nagdedikar ka na ngadto kan Jehova nga Dios mismo, diri ha usa nga trabaho, ha usa nga katuyoan, ha iba nga mga tawo, o ha usa nga organisasyon. An imo dedikasyon ngan bawtismo amo an tinikangan han duok gud nga pakigsangkay ha Dios
25 An bawtismo diri naggagarantiya hin kaluwasan. Hi apostol Pablo nagsurat: ‘Talinguhaon niyo an pagbuhat para ha iyo kalugaringon nga kaluwasan nga may kahadlok ngan pangurog.’ (Filipos 2:12) Tinikangan pa la an bawtismo. An pakiana amo ini, Paonan-o ka makakapabilin ha gugma han Dios? Babatunon ini ha aton kataposan nga kapitulo.
^ par. 21 An mga pagbawtismo regular nga bahin han tinuig nga mga asembleya ngan mga kombensyon nga gindudumara han mga Saksi ni Jehova.


text:
Kon an Hinigugma nga May Sakit Hirani Na Mamatay
DIRI makatoo hi Doreen han nadayagnos an iya 54 anyos nga bana nga hi Wesley hin grabe ngan agresibo nga tumor ha utok. * Gintaningan han mga doktor an iya bana hin pipira na la ka bulan. “Diri ako makatoo hito,” siring niya. “Baga hin naparalisa ako ha sulod hin mga semana. Pag-abat ko diri tinuod an nahitatabo ha amon. Diri ako andam.”
Makasurubo, diri la hi Doreen an may sugad nga reaksyon. Mahimo magkaada grabe nga sakit an bisan hin-o ha bisan ano nga oras. Maopay na la, damu an andam pag-ataman han ira hinigugma nga may sugad nga sakit. Kondi an pag-ataman hin may sakit makuri nga responsabilidad. Ano an puydi himoon han pamilya basi mabuligan ngan maataman an ira may sakit nga hinigugma nga hirani na mamatay? Paonan-o maaatubang han mga nagbabantay an iba-iba nga emosyon nga mahimo nira maeksperyensyahan hini nga panahon? Samtang nagtitikahirani an posibilidad nga mamatay an pasyente, ano an sadang laoman? Kondi, hisgotan anay naton kon kay ano nga diri harumamay an pag-ataman hin may taning na nga pasyente yana nga panahon.
MAKURI NGA SITWASYON
Tungod han medisina ngan syensya, naghilawig na an kinabuhi han tawo. Ha naglabay nga siglo, mas halipot an kinabuhi han tawo bisan ha mainuswagon nga mga nasud. Namamatay dayon an mga tawo tungod han nakakatapon nga sakit o aksidente. Diri damu an hospital, ngan kadam-an nga may sakit an gin-aataman la ha balay han ira pamilya ngan namamatay didto.
Yana, an mga pag-uswag ha syensya nabulig ha mga doktor nga maatohan an sakit basi mapahilawig an kinabuhi. An mga sakit nga hinungdan han temprano nga kamatayon hadto posible maatohan na yana salit mas nahilawig an kinabuhi. Kondi, inin napahilawig nga kinabuhi diri nagpapasabot hin katambal. An mga pasyente kasagaran nga nagigin baldado salit diri nira naaataman an ira kalugaringon. An pag-ataman ha ira nagin mas komplikado ngan makuri.
Tungod hini, nagtitikadamu na yana an namamatay ha hospital. Kadam-an han mga tawo yana an diri maaram han nahitatabo kon tipatay na an usa, ngan diri damu an aktuwal nga nakakita hin tawo nga namamatay. Tungod hito, an kahadlok ha pagin diri maaram mahimo makaulang o makapugong pa ngani ha mga pangalimbasog han usa ha pag-ataman han masakit nga kapamilya. Ano an makakabulig ha ira?
ABANSE NGA MAGPLANO
Sugad han makikita ha sitwasyon ni Doreen, damu an natatarantar kon an ira hinigugma nadayagnos hin grabe gud nga sakit. Bisan pa han duro nga kabaraka, kahadlok, ngan kasubo, ano an mahimo makabulig ha imo nga magin andam ha mahitatabo? Usa nga surugoon han Dios an nag-ampo: “Pagtutdoi kami han pagihap han amon mga adlaw, basi nga kami maka dangat ha makinaadmananon nga kasingkasing.” (Salmos 90:12) Oo, sinsero nga mag-ampo kan Jehova nga ‘tutdoan ka ha pag-ihap han imo mga adlaw’ ha maaramon nga paagi basi magamit mo an nabibilin nga mga adlaw kaupod han imo hinigugma ha pinakamaopay nga paagi nga mahihimo.
Nagkikinahanglan ini hin maopay nga pagplano. Kon nakakaistorya mo pa an imo hinigugma ngan andam hiya pag-istoryahan an mga mahitatabo, bangin maaramon nga pakianhan hiya kon hin-o an magdidesisyon para ha iya kon diri na niya ito mahihimo. An prangka nga pag-uroistorya mahitungod ha kon karuyag ba niya ig-revive, dad-on ha hospital, o ipailarom ha espisipiko nga mga pagtambal mahimo makaiban han diri pagkasinabtanay ngan pagkakonsensya han mga membro han pamilya nga napipiritan pagdesisyon para ha pasyente nga diri na makakahimo hito. An temprano ngan prangka nga komunikasyon mabulig ha pamilya nga makapokus ha pag-ataman han may sakit. “An mga tinguha napapakyas” kon waray pagkonsultahay.—Proberbios 15:22.
KON PAONAN-O MAKAKABULIG
Kasagaran nga an siyahan nga papel han mga nagbabantay han pasyente amo an paghatag hin maopay nga palibot. An pasyente nga hirani na mamatay kinahanglan mapasarig nga hinigugma hiya ngan diri nag-uusahan. Paonan-o? Basahi o kantahi hiya hin pinili nga mga barasahon ngan mga kanta nga makakaliaw ngan makakapalipay ha iya. Damu an naliliaw kon ginkakaptan an ira kamot hin kapamilya ngan malumo nga nakikiistorya ha ira.
Agsob nga nakakabulig an pagsumat kon hin-o an mga nabisita. Usa nga report an nagsiring: “Ha lima nga sentido, gintotoohan nga an sentido ha pagpamati an urhi nga nawawara. An pagpamati han [mga pasyente] bangin klaro la gihap bisan kon baga hin nakaturog hira, salit ayaw pagyakan hin bisan ano ha ira atubangan nga diri mo iyayakan kon nagmamata hira.”
Kon posible, mag-ampo upod han may sakit. An Biblia nasiring nga makausa, hi apostol Pablo ngan an iya mga kaupod inatubang hin duro nga kasakitan ngan nanilikado an kinabuhi. Ano an ira ginhangyo nga bulig? Hi Pablo nakimalooy ha iya kasangkayan: “Makakabulig liwat kamo pinaagi han iyo pangamuyo para ha amon.” (2 Corinto 1:8-11) An sinsero nga pag-ampo durante han makuri nga kahimtang ngan grabe nga sakit daku gud nga bulig.
KARAWATA AN REYALIDAD
An paghunahuna nga an aton hinigugma hirani na mamatay agsob nga masakit gud. Diri ito urusahon tungod kay an kamatayon diri natural. Waray kita laranga basi karawaton nga an kamatayon normal nga bahin han kinabuhi. (Roma 5:12) Tungod hini, an kamatayon gintatawag han Pulong han Dios sugad nga “kaaway.” (1 Corinto 15:26) Salit an pagdumiri ha pagkarawat han kamatayon han usa nga hinigugma natural la, ngan normal pa ngani.
Bisan pa hito, an paghunahuna han mga posibilidad makakabulig ha pamilya nga maibanan an ira mga ginkakahadlokan ngan makagpokus ha ira mahihimo. An pipira han puydi mahinabo nakalista ha kahon nga “ An Ultimo nga mga Semana han Kinabuhi.” Syempre, diri ini aplikado ha tagsa nga pasyente o bangin diri mahinabo ha pariho nga pagkasunod-sunod. Kondi, kadam-an han mga pasyente an makakaeksperyensya han pipira hini nga pagbag-o.
Ha kamatay han imo hinigugma, bangin maaramon nga pahibaroon an duok nga sangkay nga binulig. An mga nagbantay ngan mga kapamilya bangin kinahanglan hin pasarig nga diri na nagkukuri ngan diri na nag-aantos an ira hinigugma. An Maglalarang han tawo mahigugmaon nga nagpapasarig ha aton nga “an mga patay diri maaram han bisan ano.”—Eklesiastes 9:5.
AN WARAY KATUPONG NGA PARAATAMAN
An pagsarig ha Dios importante, diri la durante han pagkasakit han hinigugma kondi durante liwat han duro nga kasubo tungod han iya kamatayon. Mahimo ka buligan han Dios pinaagi han makapadasig nga mga pulong ngan bulig han iba. “Hinbaroan ko nga karawaton an tanan nga bulig,” siring ni Doreen. “Ngani, nabantad gud kami tungod han damu nga bulig nga amon nakarawat. Matin-aw gud ha amon nga mag-asawa nga sugad ito hin nasiring hi Jehova nga ‘Aadi ako ha pagbulig ha iyo nga malamposan ini.’ Diri ko ito mangangalimtan.”
Oo, hi Jehova nga Dios an waray katupong nga Paraataman. Sugad nga aton Maglalarang, nasasabtan niya an aton kasakit ngan kasub-anan. May kapas hiya ngan karuyag gud niya ihatag an ginkikinahanglan naton nga bulig ngan pagparig-on basi makailob kita. Dugang pa, nagsasaad hiya nga diri na maiha wawad-on niya ha kadayonan an kamatayon ngan babanhawon an binilyon nga tawo nga ada ha iya panumdoman. (Juan 5:28, 29; Pahayag 21:3, 4) Pariho kan apostol Pablo, an ngatanan makakasiring: “Kamatayon, hain an imo kadaogan? Kamatayon, hain an imo sugod?”—1 Corinto 15:55.
^ par. 2 Ginsaliwnan an mga ngaran.


text:
KAPITULO SYETE
Totoo nga Paglaom Para ha Imo Namatay nga mga Hinigugma
Paonan-o naton nahibabaroan nga mahitatabo gud an pagkabanhaw?
Ano an nagpapasabot nga hingyap ni Jehova nga banhawon an mga patay?
Hin-o an mga babanhawon?
1-3. Ano nga kaaway an naglalanat ha aton ngatanan, ngan kay ano nga an paghisgot ha igintututdo han Biblia naghahatag ha aton hin katalwasan?
HANDURAWA nga nagdidinalagan ka basi makapalagiw tikang ha mabangis nga kaaway. Mas makusog gud hiya ngan mas malaksi kay ha imo. Maaram ka nga waray-kalooy hiya tungod kay hinkit-an mo nga iya ginpatay an pipira han imo mga sangkay. Bisan pa han imo duro nga pangalimbasog nga makapalagiw ha iya, nagtitikahirani la lugod hiya. Baga in waray na paglaom. Kondi, usa nga magtaralwas an tigda la nga inabot ha imo sapit. Mas gamhanan gud hiya kay ha imo kaaway, ngan nagsasaad hiya nga bubuligan ka. Tungod hito, inaabat mo nga talwas ka na gud!
2 Ha usa nga paagi, ginlalanat ka han sugad nga kaaway. Kita ngatanan ginlalanat. Sugad han aton hinbaroan ha nahiuna nga kapitulo, an kamatayon tinatawag han Biblia nga kaaway. Waray usa ha aton nga makakalikay o makakaato hito. Kadam-an ha aton an nakakita na nga ginkuha hini nga kaaway an kinabuhi han mga tawo nga aton hinigugma. Kondi hi Jehova mas gamhanan gud kay han kamatayon. Hiya an mahigugmaon nga Magtaralwas nga nagpakita na nga mapipirde niya ini nga kaaway. Ngan nagsasaad hiya nga bug-os nga bubungkagon niya ini nga kaaway, an kamatayon, ha kadayonan. An Biblia nagtututdo: “An kataposan nga kaaway nga pagwawad-on amo an kamatayon.” (1 Korinto 15:26) Pagkamaopay hito nga sumat!
3 Aton paghisgotan hin madaliay kon paonan-o an kaaway nga kamatayon nakakaapekto ha aton kon naatake ito. An pagbuhat hini mabulig ha aton nga masabtan an usa nga saad nga makakalipay ha aton. Hi Jehova nagsasaad nga mabubuhi utro an mga patay. (Isaias 26:19) Ibabalik hira ha pagin buhi. Ito an paglaom nga pagkabanhaw.
KON NAMATAY AN USA NGA HINIGUGMA
4. (a) Kay ano nga an reaksyon ni Jesus ha kamatay han usa nga hinigugma nagtututdo ha aton mahitungod han mga pagbati ni Jehova? (b) Ano nga espesyal nga pakigsangkay an napatubo ni Jesus?
4 Namatayan ka na ba hin usa nga hinigugma? An kasakit, an kasubo, ngan an mga pagbati hin kawaray-mahihimo baga in diri-maiilob. Ha sugad nga mga panahon, kinahanglan konsultahon naton an Pulong han Dios basi kita maliaw. (2 Korinto 1:
5, 6. (a) Ano an reaksyon ni Jesus han kaupod niya an nasusubo nga pamilya ngan kasangkayan ni Lasaro? (b) Kay ano nga an kasubo ni Jesus nagdadasig ha aton?
5 Ano an inabat ni Jesus han namatay an iya sangkay? An asoy nagsusumat ha aton nga hi Jesus kinadto ha mga paryente ngan kasangkayan ni Lasaro nga nasusubo tungod han iya kamatay. Ha pakakita ha ira, hi Jesus nasubo hinduro. Hiya “nangurog ha iya espiritu, ngan nasamok.” Katapos, an asoy nasiring nga “hi Jesus nagtuok.” (Juan 11:
6 Ha usa nga paagi, an kasubo ni Jesus nagdadasig ha aton. Nagtututdo ito ha aton nga hi Jesus ngan an iya Amay, hi Jehova, nangangalas ha kamatayon. Kondi hi Jehova nga Dios may gahum ha pag-ato ngan pagpirde hito nga kaaway! Aton kitaon kon ano an ginpahinabo han Dios nga buhaton ni Jesus.
“LASARO, KADI GOWA”!
7, 8. Ha mga tawo nga nagkikita, kay ano nga an kahimtang ni Lasaro baga in waray na paglaom, kondi ano an ginbuhat ni Jesus?
7 Hi Lasaro iginlubong ha usa nga lungib, ngan hi Jesus naghangyo nga kuhaon an bato nga iginbutang ha ganggang hito. Nagdumiri hi Marta tungod kay paglabay hin upat ka adlaw, an lawas ni Lasaro sigurado nga nagtikang na madunot. (Juan 11:39) Ha panhunahuna han tawo, waray na gud paglaom.
8 Ginkuha an bato, ngan hi Jesus nagsinggit ha daku nga tingog: “Lasaro, kadi gowa”! Ano an nahitabo? “An minatay ginowa.” (Juan 11:
9, 10. (a) Paonan-o iginpahayag ni Jesus an Burabod han iya gahum ha pagbanhaw kan Lasaro? (b) Ano an pipira han mga kapulsanan han pagbasa ha mga asoy han Biblia mahitungod han pagkabanhaw?
9 Waray angkona ni Jesus nga ginbuhat niya inin urusahon nga milagro pinaagi han iya kalugaringon nga gahum. Ha iya pag-ampo antes gud tawagon hi Lasaro nga gumawas, iya iginpatin-aw nga hi Jehova an nagpahinabo han pagkabanhaw. (Juan 11:
10 Syempre, adton binanhaw ni Jesus, ha kataposan, namatay utro. Nangangahulogan ba ini nga waray kapulsanan an pagbanhaw ha ira? Diri gud. Ini nga mga asoy han Biblia nagpaparig-on hin importante nga mga kamatuoran ngan naghahatag ha aton hin paglaom.
PAGHIBARO TIKANG HA MGA ASOY MAHITUNGOD HAN PAGKABANHAW
11. Paonan-o an asoy mahitungod han pagkabanhaw ni Lasaro nabulig ha pagparig-on han kamatuoran nga iginrekord ha Eklesiastes 9:5?
11 An Biblia nagtututdo nga an mga patay “diri maaram han bisan ano.” Diri hira buhi ngan diri naeksister nga may sarabotan ha bisan diin. An asoy mahitungod kan Lasaro nagpaparig-on hini nga kamatuoran. Han ginbanhaw hi Lasaro, ginpalipay ba niya an mga tawo pinaagi hin mga istorya mahitungod han langit? O ginhadlok ba niya hira pinaagi hin makangingirhat nga mga istorya mahitungod han naglalaga nga impyerno? Waray. An Biblia waray sugad nga mga sumat tikang kan Lasaro. Durante han upat ka adlaw nga patay hiya, ‘diri hiya maaram han bisan ano.’ (Eklesiastes 9:5) Hi Lasaro nakaturog la ha kamatayon.
12. Kay ano nga makakasiguro kita nga an pagkabanhaw ni Lasaro totoo nga nahitabo?
12 An asoy mahitungod kan Lasaro nagtututdo liwat ha aton nga totoo an pagkabanhaw, diri kay susmatanon la. Ginbanhaw ni Jesus hi Lasaro ha atubangan han damu nga mga tawo nga nakakita. Bisan an mga lider han relihiyon, nga nangalas kan Jesus, waray magnigar hini nga milagro. Lugod, hira nagsiring: “Ano an bubuhaton naton? Kay ini nga tawo [hi Jesus] nagbubuhat hin damu nga mga tigaman.” (Juan 11:47) Damu nga mga tawo an kinadto pagkita ha binanhaw nga hi Lasaro. Sugad nga resulta, mas damu pa ha ira an tinoo kan Jesus. Nakita nira dida kan Lasaro an buhi nga pamatuod nga hi Jesus sinugo han Dios. Marig-on gud ini nga ebidensya salit an iba han magtig-a an kasingkasing nga Judio nga mga lider han relihiyon nagplano ha pagpatay kan Jesus ngan kan Lasaro.
13. Ano an aton basihan ha pagtoo nga hi Jehova makakagbanhaw gud han mga patay?
13 Imposible ba karawaton nga totoo an pagkabanhaw? Diri, kay hi Jesus nagtutdo nga ha maabot nga panahon “an ngatanan nga aadto ha mga lubnganan” babanhawon. (Juan 5:28) Hi Jehova an Maglalarang han ngatanan nga kinabuhi. Makuri ba toohan nga hiya makakaglarang utro hin kinabuhi? Syempre, an kadak-an madepende ha nahinunumdoman ni Jehova. Mahinunumdoman ba niya an aton mga hinigugma? Diri-maihap an damu hinduro nga mga bitoon ha uniberso, kondi gintagan han Dios hin ngaran an kada usa hito! (Isaias 40:26) Salit mahinunumdoman ni Jehova an ngatanan nga detalye mahitungod ha aton mga hinigugma, ngan may kapas hiya ha pagpahiuli ha ira ha kinabuhi.
14, 15. Sugad han iginpapatin-aw han ginsiring ni Job, ano an inaabat ni Jehova mahitungod han pagbanhaw ha mga patay?
14 Kondi, ano an inaabat ni Jehova mahitungod han pagbanhaw ha mga patay? An Biblia nagtututdo nga disidido hiya ha pagbanhaw han mga patay. An matinumanon nga tawo nga hi Job nagpakiana: “Kon an usa ka tawo mamatay, mabubuhi ba hiya liwat?” Gin-uunabi ni Job an mahitungod han paghulat ha lubnganan tubtob nga umabot an panahon nga hinumdoman hiya han Dios. Hiya nagsiring kan Jehova: “Ikaw magtatawag, ngan ako mabaton ha imo. Ikaw mamamay-ada kahidlaw han buhat han imo mga kamot.”
15 Hunahunaa la! Karuyag gud ni Jehova nga mabuhi utro an mga patay. Diri ba makalilipay hibaroan nga ito an inaabat ni Jehova? Kondi kumusta man inin tidaraon nga pagkabanhaw? Hin-o an mga babanhawon, ngan diin?
“AN NGATANAN NGA AADTO HA MGA LUBNGANAN”
16. An mga patay babanhawon basi mabuhi ha ano nga klase hin mga kahimtang?
16 An asoy han Biblia mahitungod han pagkabanhaw nagtututdo ha aton hin damu mahitungod han tidaraon nga pagkabanhaw. An mga tawo nga ginbanhaw dinhi mismo ha tuna nakaupod utro han ira mga hinigugma. An tidaraon nga pagkabanhaw magigin pariho hito
17. Hin-o an mga babanhawon?
17 Hin-o an mga babanhawon? Hi Jesus nagsiring nga ‘an ngatanan nga aadto ha mga lubnganan, makakabati han iya [kan Jesus] tingog ngan manggogowa.’ (Juan 5:
18. Hin-o an kaupod ha “mga magtadong” nga babanhawon, ngan paonan-o mahimo makaapekto ha imo ini nga paglaom?
18 Kaupod ha “mga magtadong” an damu han mga tawo nga nababasa naton ha Biblia nga nabuhi antes kumanhi ha tuna hi Jesus. Bangin mahunahuna mo hira Noe, Abraham, Sara, Moises, Rut, Ester, ngan an damu pa. An iba hini nga kalalakin-an ngan kababayin-an nga may marig-on nga pagtoo ha Dios gin-uunabi ha ika-11 nga kapitulo han Hebreohanon. Kondi kaupod liwat ha “mga magtadong” an mga surugoon ni Jehova nga nagkamatay ha aton panahon. Tungod han paglaom ha pagkabanhaw, mahimo kita magkaada kagawasan tikang ha kahadlok nga mamatay.
19. Hin-o an ‘mga diri magtadong,’ ngan ano nga higayon an mahigugmaon nga ihahatag ha ira ni Jehova?
19 Kumusta man an ngatanan nga mga tawo nga waray mag-alagad o magsugot kan Jehova tungod kay waray gud hira mahibaro mahitungod ha iya? Inin binilyon nga ‘diri magtadong’ diri hingangalimtan. Hira liwat babanhawon ngan tatagan hin panahon nga mahibaro mahitungod han totoo nga Dios ngan mag-alagad ha iya. Durante han peryodo nga usa ka yukot ka tuig, an mga patay babanhawon ngan tatagan hin higayon nga makig-upod ha matinumanon nga mga tawo dinhi ha tuna ha pag-alagad kan Jehova. Magigin makalilipay gud ito nga panahon. Ini nga peryodo amo an tinatawag han Biblia nga Adlaw han Paghukom. *
20. Ano an Gehenna, ngan hin-o an nahingangadto?
20 Nangangahulogan ba ini nga babanhawon an tagsa nga tawo nga nabuhi? Diri. An Biblia nasiring nga an iba han mga patay aadto ha “Gehenna.” (Lukas 12:
AN LANGITNON NGA PAGKABANHAW
21, 22. (a) Ano an usa pa nga klase han pagkabanhaw? (b) Hin-o an siyahan nga nakakarawat han pagkabanhaw ngadto ha espirituhanon nga kinabuhi?
21 Gin-uunabi liwat han Biblia an usa pa nga klase han pagkabanhaw, ngadto ha kinabuhi sugad nga espirituhanon nga linarang ha langit. Usa la nga ehemplo hini nga klase han pagkabanhaw an iginrekord ha Biblia, an pagkabanhaw ni Jesu-Kristo.
22 Katapos han pagpataya kan Jesus sugad nga tawo, waray itugot ni Jehova nga an Iya matinumanon nga Anak magpabilin ha lubnganan. (Salmo 16:10; Buhat 13:
23, 24. Hin-o an nagkukompwesto han kan Jesus “gutiay nga panon,” ngan pira hira kadamu?
23 Tungod kay maaram nga hirani na hiya bumalik ngadto ha langit, hi Jesus nagsumat ha iya matinumanon nga mga sumurunod nga hiya “tikadto pag-andam hin lugar” para ha ira. (Juan 14:2) Tinawag ni Jesus adton mahingangadto ha langit sugad nga iya “gutiay nga panon.” (Lukas 12:32) Pira an mahiuupod hinin gutiay nga grupo han matinumanon nga mga Kristiano? Sumala ha Pahayag 14:
24 Inin 144,000 nga mga Kristiano, upod na an matinumanon nga mga apostol ni Jesus, babanhawon ngadto ha kinabuhi ha langit. San-o mahitatabo an ira pagkabanhaw? Hi apostol Pablo nagsurat nga mahitatabo ito durante ha panahon han presensya ni Kristo. (1 Korinto 15:23) Sugad han imo mahibabaroan ha Kapitulo 9, nagkikinabuhi na kita yana hito nga panahon. Salit adton gutiay na la nga nahibibilin pa han 144,000 nga namamatay ha aton panahon ginbabanhaw dayon ngadto ha kinabuhi ha langit. (1 Korinto 15:51-55) Kondi, an daku nga kadam-an han katawohan may-ada paglaom nga mabanhaw ha tidaraon basi mabuhi ha Paraiso nga tuna.
25. Ano an paghihisgotan ha masunod nga kapitulo?
25 Oo, bubungkagon gud ni Jehova an aton kaaway nga kamatayon, ngan mawawaray na ito ha kadayonan! (Isaias 25:8) Kondi, bangin magpakiana ka, ‘Ano an bubuhaton ha langit hadton mga babanhawon ngadto?’ Magigin bahin hira han urusahon nga gobyerno han Ginhadian ha langit. Damu pa an mahibabaroan naton mahitungod hito nga gobyerno ha masunod nga kapitulo.
^ par. 9 An iba nga mga asoy makikita ha 1 Hadi 17:17-24; 2 Hadi 4:32-37; 13:
^ par. 19 Para ha dugang nga impormasyon mahitungod han Adlaw han Paghukom ngan han basihan ha paghukom, alayon kitaa an Apendise, pahina 213-15.


text:
AN PUNTO DE BISTA HAN BIBLIA
Pagin Mapasalamaton
An pagin mapasalamaton napamatud-an nga damu an kapulsanan—pisikal, mental, ngan emosyonal—salit sadang gud ito himoon nga bahin ha aton kinabuhi kada adlaw.
Kay ano nga maopay para ha kahimsog an pagin mapasalamaton?
KON ANO AN GINSISIRING HAN SYENSYA
Sumala ha usa nga artikulo ha Harvard Mental Health Letter, “an tawo nga mapasalamaton pirme malipayon. An pagin mapasalamaton nabulig ha mga tawo nga magin mas positibo, malipay ha mag-opay nga eksperyensya, mapauswag an ira kahimsog, maatubang an kakurian, ngan magkaada duok nga mga relasyon.”
KON ANO AN GINSISIRING HAN BIBLIA
An Biblia nag-aaghat ha aton nga magin mapasalamaton. Hi apostol Pablo nga maopay nga susbaranan ha pagpakita hito, nagsiring: “Ipakita an iyo pagkamapasalamaton.” Pananglitan, “pirme [hiya] nagpapasalamat ha Dios” tungod kay ginkarawat han iba an mensahe nga iya iginsangyaw ha ira. (Colosas 3:15; 1 Tesalonica 2:13) An nagpapadayon nga kalipay diri la nagtitikang ha panalagsa nga pagsiring hin salamat kondi ha pagkaada mapasalamaton nga disposisyon. Tungod hito, napapanalipdan kita ha pagpokus ha aton mga katungod, ha kaawa, ngan ha pagdumot, nga nagpapahirayo han mga tawo ha aton ngan nagwawara han aton kalipay.
An aton Maglalarang mismo nagpapakita hin maopay nga susbaranan ha pagin maapresyaron—bisan ha ubos la nga mga tawo! An Hebreo 6:10 nasiring: “An Dios diri kay diri-matadong nga kalimtan niya an iyo mga buhat ngan an gugma nga iyo iginpakita para ha iya ngaran.” Oo, gintatagad han aton Maglalarang nga diri-matadong o kawaray-hustisya an pagin diri mapasalamaton.
“Magmalipayon kamo pirme. Magpasalamat kamo tungod han ngatanan nga butang.”—1 Tesalonica 5:16, 18.
Paonan-o an pagin mapasalamaton nagpaparig-on han aton relasyon ha iba?
KON ANO AN MAHIBABAROAN HA MGA PANHITABO
Kon nagpapahayag kita hin sinsero nga pagpasalamat—para ha regalo man, mapinairon nga pulong, o praktikal nga bulig—iginpapaabat naton ha naghatag nga ginpapabilhan ngan gin-aapresyar naton hiya. Bisan an mga estranghero nalilipay ha mga tawo nga sinsero nga nagpapasalamat ha ira tungod han ira maopay nga ginbuhat, sugad ha pag-abri ha purtahan.
KON ANO AN GINSISIRING HAN BIBLIA
“Batasana an paghatag,” siring ni Jesu-Kristo, “ngan an mga tawo mahatag ha iyo. Ira igbubuhos ha iyo surudlan an bug-os nga sukol, sinusô, inuy-og, ngan nagsasap-ay.” (Lucas 6:38) Tagda hi Rose nga usa nga ngula ha Vanuatu, ha Sur Pasipiko.
Hi Rose tumambong ha mga katirok han mga Saksi ni Jehova, kondi waray hiya magpahimulos kay diri hiya maaram o an bisan hin-o hin sign language. Han may bumisita ha kongregasyon nga mag-asawa nga interpreter hin sign language, nakita nira an problema, salit nagtikang hira pagtutdo hin sign language. Mapasalamaton gud hi Rose. “Nalilipay ako nga damu an akon sangkay nga nahigugma ha akon,” siring niya. Para ha mag-asawa, an makita hiya nga mapasalamaton ngan nakikigbahin ha mga katirok labaw pa kay ha bisan ano nga premyo. Gin-aapresyar liwat niya an pangalimbasog han iba nga mag-aram hin sign language basi makaistorya hiya.—Buhat 20:35.
“Adto nga naghahatag han halad hin pasalamat makakapagpahimaya ha [Dios].”—Salmo 50:23.
Paonan-o ka magigin mapasalamaton?
KON ANO AN GINSISIRING HAN BIBLIA
An aton pagbati konektado gud ha aton panhunahuna. An parasurat han Biblia nga hi David nag-ampo ha Dios: “Pinamamalandong ko an ngatanan nimo nga mga buhat; . . . [pati] an kabuhatan han imo mga kamot.” (Salmo 143:5) Oo, hi David nakapokus ngan diri hamabaw an panhunahuna. An iya pagin mapasalamaton resulta han iya regular nga pagpamalandong han mga paagi han Dios, buhat nga iya ginkultibar ha iya bug-os nga kinabuhi.—Salmo 71:5, 17.
An Biblia naghahatag hin maopay gud nga sagdon: ‘Bisan ano nga totoo, makapaaghat han gugma, dungganon, ngan darayawon—padayon nga hunahunaa niyo ito nga mga butang.’ (Filipos 4:8, footnote) An mga pulong nga “padayon nga hunahunaa” dugang nga nagpapabug-at han panginahanglan nga pirme mamalandong, nga ginkikinahanglan ha pagin mapasalamaton.
“An pamalandong han akon kasingkasing igkakasinabot [nagpapakita hin pagsabot].”—Salmo 49:3.